title: Power Rangers Mystic Forcen viholliset

text: Matoombo oli voimakas harmaaihoinen titaania muistuttanut gladiaattori, jolla oli valkoinen afrotukka eikä näkyviä silmiä. Hänellä oli myös todella matala ääni. Matoombo kutsui itseään alamaailman energiasoturiksi ja alkujaan hän kehui kuinka valloittaisi ihmisten maailman. Hänellä oli aseenaan kaksipäinen sauva ja hän oli Terroreista kaikkein pisin. Hän oli myös yksi joukon fyysisesti vahvimmista ja pystyi antamaan Leanbow'lle kunnon vastuksen. Matoombo rikkoin myös Leanbow'n kilven. Hän osasi käyttää asettaan taitavasti ja voitti sen avulla Titan Megazordin ja Solar Streak Megazordin yhdellä iskulla. Hän oli Itassiksen kanssa myös yksi viisaimmista Terroreista ja muistutti Gekkorille ettei Stone of Judgmentin päätöksiä tule kyseenalaistaa. Matoombo myös nuhteli Hekatoidia hänen ahneudestaan ja vetelyydestään sen jälkeen kun Hekatoid valitti, kun Stone of Judgment oli valinnut hänet.


title: Power Rangers Mystic Forcen viholliset

text: Kun Necrolai oli selvittänyt Leanbow'n sijainnin, Matoombo lähti yhdessä Sculpinin ja Gekkorin kanssa vapauttamaan Mestarin henkeä. Sculpin määräsi Gekkorin jälkeen Matoombon taistelemaan Leanbow'ta vastaan. Matoombo antoi Leanbow'lle kovan vastuksen ja rikkoi asellaan hänen kilpensä. Se sai Leanbow'n haavoittuvaksi Sculpinin hyökkäystä vastaan ja Sculpin vei Mestarin hengen Leanbow'n ruumiista.


title: Power Rangers Mystic Forcen viholliset

text: Myöhemmin Matoombo valittiin Terroreista kuudentena kohtaamaan rangerit. Hän ei kuitenkaan halunnut satuttaa ketään ja ymmärsi vasta hyökättyään ihmisten maailmaan, että maailman valloittaminen satuttaisi ihmisiä. Hän vei aluksi sähköt kaupungista ja suunnitteli käyttävänsä niitä kaupunkia vastaan. Vida ystävystyi Matoombon kanssa, kun hän näki Matoombon pelastaneen lapsen jäämästä auton alle. Vida sai myös Matoombon perumaan hyökkäyksensä ja olemaan käyttämättä kasaamaansa sähköä. Samaan aikaan Mestari oli päättänyt syntyä Matoombon ruumiin kautta takaisin fyysiseksi olennoksi ja Gekkor lähetettiin hakemaan Matoombo takaisin. Se johti pitkään ajojahtiin toisessa ulottuvuudessa, jossa Vida yhdessä Xanderin kanssa onnistui huijaamaan Gekkoria tarpeeksi kauan, että Matoombo pääsi Nukkuvalle järvelle. Hän suunnitteli viettävänsä siellä horroksessa ikuisuuden ja siten estävänsä Mestaria palaamasta. Sculpin kuitenkin ilmestyi ennen kuin hän ehti järveen asti ja tappoi hänet. Mestari sai sen avulla fyysisen olomuotonsa takaisin ja murtautui ulos Matoombon ruumiista.


title: Power Rangers Mystic Forcen viholliset

text: Sarjan lopussa selvisi, että Matoombo oli jotenkin selvinnyt Mestarin syntymästä. Hänet nähtiin Rock Poriumissa Vidan kanssa DJ:nä.


title: Power Rangers Mystic Forcen viholliset

text: Äänenä toimi Cameron Rhodes.


title: Power Rangers Mystic Forcen viholliset

text: Itassis oli sfinksiä muistuttanut silmälasipäinen Terrori. Hän oli taitava soturi, jolla oli aseena tehokas bazooka. Hän oli Terroreista kaikkein viisain ja työskenteli Mestarille saadakseen ennemminkin tietoa kuin valtaa. Itassis pyrki varmistamaan, että muutkin Terrorit noudattivat sääntöjä - hän muun muassa esti sääntöjä rikkonutta Megahornia tuhoamasta Daggeronia. Hän myös perui Hekatoidin Nickin ja Vidan ylle langettaman loitsun, jotta Serpentinan taistelusta tuli sääntöjen mukainen. Hekatoidin loitsu oli estänyt heitä muuttumasta rangermuotoihinsa. Myöhemmin Itassis oli huolissaan ja hämmästynyt, kun myös Terrorien johtaja Sculpin alkoi rikkoa sääntöjä lähettämällä Black Lancen auttamaan Megahornia taistelussa. Toisin kuin muut Terrorit ja Mestari, Itassis pyrki aina päättämään riidat rauhanomaisesti järkeä käyttämällä.


title: Power Rangers Mystic Forcen viholliset

text: Itassis yllättyi Matoombon vaihdettua puolta. Kun Vida pakeni Solar Streakilla, Itassis teki sopimuksen rangereiden kanssa ja lupasi tietoa vastaan auttaa heitä. Hän kysyi miksi rangerit aina voittivat, vaikka Terrorit olivat heitä vahvempia. Rangerit sanoivat vastaukseksi heidän urheutensa, joka sai heidät taistelemaan toisten puolesta. Itassis ihmetteli, miksi kukaan taistelisi heikompien puolesta.


title: Power Rangers Mystic Forcen viholliset

text: Myöhemmin Mestari valitsi Itassiksen tuhoamaan rangerit, jotka hän voittikin helposti taistelussa. Nick ja Madison kertoivat Itassiksen olevan vain Mestarin sätkynukke. Sen jälkeen hän ymmärsi Mestarin vain käyttävän häntä hyväkseen ja vaihtoi puolta. Itassis palasi alamaailmaan, jossa Black Lance ja Sculpin tuhosivat hänet, kun Itassis kieltäytyi palvelemasta uudestaan Mestaria. Necrolai kuitenkin pelasti Itassiksen ja Itassis onnistui tuhoamaan Sculpinin. Itassis onnistui myös heikentämään Mestaria ja sai hänet pakenemaan. Itassis oli todistamassa myös Mestarin tuhoa. Viimeisen taistelun jälkeen hän pyysi Daggeronia opettamaan hänelle lisää rohkeudesta ja urheudesta.


title: Power Rangers Mystic Forcen viholliset

text: Äänenä toimi Josephine Davison.


title: Power Rangers Mystic Forcen viholliset

text: Black Lance oli väriltään musta ja ritaria muistuttanut Terrori, joka käytti aseenaan keihästä ja kilpeä. Hänellä oli myös oma sotavaunu, jota vetivät hieman Catastrosta muistuttaneet hevoset. Hän oli yksi vahvimmista Terroreista. Hänellä oli valtava hyökkäysvoima, josta saatiin todisteita hänen voitettua Manticore Megazordin vain yhdellä keihään iskulla. Hänen sotavaununsa teki hänestä yhden nopeimmista Terroreista. Black Lance ampui välillä salamoita keihäästään. Hän pystyi myös lentämään vaunullaan ja syöksymään sillä vihollistaan kohti. Hän toimi Sculpinin sotaneuvonantajana ja oikeana kätenä. Black Lancen kilpi oli erittäin vahvaa tekoa.


title: Power Rangers Mystic Forcen viholliset

text: Kun rangerit hyökkäsivät kymmentä Terroria vastaan Manticore Megazordillaan, Black Lance torjui kilvellään Megazordin hyökkäyksen ja hyökkäsi sitten itse keihäällään, jolla hän helposti voitti sen. Myöhemmin Sculpin päätti rikkoa pimeyden sääntöjä ja määräsi Black Lancen auttamaan Megahornia taistelussa rangereita vastaan. Black Lance oli mielissään ja sanoi hevostensa tarvitsevankin harjoitusta. Megahorn ei kuitenkaan halunnut Black Lancen apua. Black Lance hyökkäsi Manticore Megazordia vastaan sotavaunullaan. Kun Black Lancen voitto alkoi näyttää varmalta, Leanbow saapui Koraggin panssarissa paikalle ja hyökkäsi Centaur Megazordillaan häntä vastaan. Black Lance syytti Leanbow'ta petturiksi ja haavoitti häntä sotavaununsa vanteissa olleilla piikeillä. Leanbow hyppäsi Black Lancen vaunuihin ja tuhosi miekallaan yhden sen renkaista. Sotavaunu tuhoutui ja Black Lance joutui taistelemaan jalan. Hän taisteli edelleen Leanbow'ta vastaan, joka oli muodostanut Centaurus Wolf Megazordin. Taistelun aikana Necrolai piilotti Sculpinin suomun Leanbow'hun. Leanbow voitti Black Lancen telesiirtymistaian avulla, joka siirsi Black Lancen takaisin alamaailmaan. Black Lance vannoi vielä kostavansa Leanbow'lle.


title: Power Rangers Mystic Forcen viholliset

text: Kun oli Hekatoidin vuoro hyökätä, Black Lance esitti huolensa ja hänen mielestään Hekatoid oli liian huonokuntoinen taistelemaan. Myöhemmin Black Lance auttoi Sculpinia tuhoamaan petturuudesta syytetyn Itassiksen. Sen jälkeen hän hyökkäsi uudella sotavaunullaan ihmisten maailmaan ja voitti Manticore Megazordin taistelussa. Black Lance oli lähellä voittoa kunnes Nick sai Tulisydämen avulla hänet perääntymään. Sen jälkeen rangerit onnistuivat tuhoamaan Black Lancen lopullisesti. Hän oli seitsemäs ja viimeinen rangereiden tuhoama Terrori.


title: Power Rangers Mystic Forcen viholliset

text: Äänenä toimi Derek Judge.


title: Power Rangers Mystic Forcen viholliset

text: Sculpin oli kymmenen Terrorin johtaja, joka muistutti ulkomuodoltaan punaista simppua. Hän käytti aseenaan atrainta. Sculpin oli johtajuutensa ansiosta luultavasti Terroreista kaikkein voimakkain. Hän pystyi myös käyttämään suomujaan jäljittiminä. Hän oli täysin kuuliainen Mestarille eikä koskaan kyseenalaistanut saamiaan käskyjä.


title: Power Rangers Mystic Forcen viholliset

text: Kun Magma ei onnistunut tuhoamaan rangereita radiotornin palamisen aikana, Sculpin heitti atraimensa Stone of Judgmentin luoman portaalin läpi ja tuhosi Magman itse. Hän pyrki noudattamaan sääntöjä kirjaimellisesti ja teki selväksi, että hän oli valmis tuhoamaan kenet tahansa, joka niitä rikkoi. Hän pelkäsi, että sääntöjen rikkominen estäisi Mestarin paluun. Kun hän huomasi, että Mestari ei näyttänyt mitään merkkejä paluusta, hän alkoi epäillä ja tutkia syytä. Hän vieraili Vaikerruksen järvellä, jossa hän sai tietää Leanbow'n estäneen Mestarin herättämisen henkiin. Vaikka Leanbow haittasi suuresti Terrorien suunnitelmia, Sculpin koki sen hauskaksi haasteeksi. Sculpin alkoi etsiä keinoa houkutella Leanbow esiin. Hän palasi Vaikerruksen järvelle ja kutsui Leanbow'ta. Hän näytti Leanbow'lle miten voimakas Megahorn oli taistellessaan rangereita vastaan. Kun Leanbow kieltäytyi jättämästä piilopaikkaansa, Sculpin nosti panoksia. Hän rikkoi tarkoituksella sääntöjä itse ja lähetti Black Lancen ihmisten maailmaan auttamaan Megahornia, sillä hänen mielestään kaksi Terroria oli paljon vaikeampi voittaa. Suunnitelma toimikin, kun Leanbow ilmestyi auttamaan rangereita. Sculpin oli antanut Necrolaille yhden suomuistaan, jonka Necrolai onnistui kiinnittämään Leanbow'hun samalla kun Leanbow oli taistelemassa Black Lancea vastaan Centaurus Wolf Megazordillaan. Kun Black Lance oli lähetetty takaisin alamaailmaan ja Megahorn tuhoutunut, Sculpin mainitsi Megahornin olleen kuumapäinen ja että hän oli ansainnut häviönsä. Sen jälkeen hän jatkoi Leanbow'n etsimistä.


title: Power Rangers Mystic Forcen viholliset

text: Myöhemmin Sculpin antoi Necrolaille toisen suomuistaan, jolla hänen oli tarkoitus paikantaa Leanbow. Kun Necrolai löysi hänet, Sculpin saapui Gekkorin ja Matoombon kanssa henkilökohtaisesti taistelemaan Leanbow'ta vastaan. Hän laittoi ensin Gekkorin taistelemaan Leanbow'ta vastaan kunnes Gekkor oli heikentynyt. Sen jälkeen hän määräsi Matoombon jatkamaan. Kun Matoombo rikkoi Leanbow'n kilven, Leanbow oli haavoittuva Sculpinin atrainta vastaan. Sculpin onnistui aseensa avulla vetämään Mestarin hengen Leanbow'n ruumiista ja loi sen jälkeen maahan halkeaman, jonne hän lähetti Leanbow'n.


title: Power Rangers Mystic Forcen viholliset

text: Sen jälkeen Sculpinin tavoite oli palauttaa Mestari fyysiseen olomuotoon, jossa hän onnistui tuhoamalla Mestarin valitseman Matoombon. Se mahdollisti Mestarin palaamisen fyysiseen olomuotoon Matoombon ruumiin kautta.


title: Power Rangers Mystic Forcen viholliset

text: Viimeisessä jaksossa Sculpin tuhosi Black Lancen avustuksella Itassiksen hänen petturuutensa takia. Sen jälkeen hän taisteli Black Lancen kanssa voitokkaasti rangereita vastaan. Hän myös tappoi hetkeksi Jenjin ja kaappasi Udonnan alamaailmaan. Siellä hän kuitenkin kohtasi Itassiksen, jonka Necrolai oli herättänyt henkiin. Sculpin ja Itassis taistelivat vastakkain. Sculpin hävisi taistelun, kun Itassis oli oppinut taistelemaan urhoollisesti. Viimeisinä sanoinaan Sculpin sanoi, että Mestari kostaisi hänen tuhoutumisensa ja pimeyden voimat tulisivat voittamaan.


title: Power Rangers Mystic Forcen viholliset

text: Äänenä toimi Peter Daube.


title: Power Rangers Mystic Forcen viholliset

text: Olivat ulkomuodoltaan zombeja muistuttaneita vihollisten rivisotilaita. Niitä oli alamaailmassa tuhansia ja ne täyttivät maanalaisen tukikohdan seinämissä olleet urat aina alhaalta ylös maan pinnalle asti.


title: Power Rangers Mystic Forcen viholliset

text: Olivat voimakkaampi versio Hidiakeista. Styxoidit olivat lihaksikkaampia ja ne käyttivät aseinaan keihäitä ja pukeutuivat nahkanaamioihin ja -liiveihin. Styxoidit osasivat myös puhua ja ne välillä johtivat Hidiakeja tai hirviöitä taisteluissa. Ääninä toimivat Nick Kemplen ja Jim McLarty.


title: Power Rangers Mystic Forcen viholliset

text: Luettelo Octomuksen kätyrien käyttämistä hirviöistä. Hirviöt kasvoivat suuriksi loitsulla ""Uthra Major, Rise Up"".


title: Tauno Wartiovaara

text: Tauno William Wartiovaara (entinen Weckman; 22. maaliskuuta 1903 Kuolajärvi – 17. maaliskuuta 1991 Helsinki) oli Helsingin 1. kaupunginlääkäri ja Helsingin yliopiston bakteeriopin ja serologian dosentti vuosina 1946–1970.


title: Tauno Wartiovaara

text: Wartiovaaran vanhemmat olivat piirilääkäri Johannes William Weckman ja Hilla Johannes Pelkonen. Hänen ensimmäinen puolisonsa vuodesta 1928 oli filosofian maisteri Salme Liisa Hirn, professori Taavi Hirnin tytär, ja toinen vuodesta 1951 kamreeri Armi Angervo Niskanen. Wartiovaara tuli ylioppilaaksi Jyväskylän lyseosta 1920 ja valmistui lääketieteen lisensiaatiksi 1930. Lääketieteen ja kirurgian tohtoriksi Wartiovaara väitteli 1932 ja sai sisätautien erikoislääkärin pätevyyden 1934. Wartiovaara työskenteli vuosina 1934–1944 puolustusvoimien palveluksessa hygienikkona ja bakteriologina, ja oli vuosina 1942–1966 Helsingin kaupunginlääkäri. Lisäksi hän oli vuodesta 1946 Helsingin yliopiston dosentti ja vuosina 1952–1960 bakteeriopin ja sterilointitekniikan opettaja. Wartiovaaralle myönnettiin professorin arvonimi 1957. Hän oli sotilasarvoltaan lääkintäeverstiluutnantti (1940). Hän oli vuosina 1952–1971 kansainvälisen terveysjärjestö WHO:n asiantuntijaneuvoston jäsen kansainvälistä karanteenia ja terveydenhuoltohallintoa koskevissa asioissa.


title: Veijo Wartiovaara

text: Veijo Kalervo Wartiovaara (25. marraskuuta 1907 Helsinki – 16. heinäkuuta 2002) oli suomalainen kasvifysiologi. Hän oli Helsingin yliopiston yliopiston dosentti 1948–1962 ja professori vuodesta 1962 opetusalanaan kasvifysiologia ja -anatomia. Hänen tutkimuskohteenaan oli erityisesti kasvisolujen läpäisevyys..


title: Henri Coandăn lentoasema

text: Henri Coandăn lentoasema (; ) on Romanian vilkkain kansainvälinen lentoasema, joka sijaitsee noin 17 kilometriä luoteeseen Bukarestin kaupungista. Lentoasema on saanut nimensä romanialaisen lentokonesuunnittelija Henri Coandăn mukaan. Vuoteen 2004 asti lentoaseman nimi oli Bukarestin Otopenin kansainvälinen lentoasema (). Lentoasemaa käyttää myös Romanian ilmavoimat.


title: Henri Coandăn lentoasema

text: Henri Coandăn lentoasemalta operoi Romanian kansallinen lentoyhtiö Tarom sekä Țiriac Air. Kentältä operoivat myös useat halpalentoyhtiöt kuten Air Bucharest, Blue Air sekä Wizz Air. Lentoasemaa ylläpitää yhtiö "Compania Naţională Aeroporturi Bucureşti S.A.", joka on valtiollisessa omistuksessa.


title: Henri Coandăn lentoasema

text: Toisen maailmansodan aikana lentokentältä operoivat Luftwaffen koneet. Vuoteen 1965 asti kenttä oli pelkästään sotilaskäytössä, ollen Romanian ilmavoimien päätukikohta. Bukarestin siviililiikennettä hoiti yksinään Băneasan lentoasema. Kasvavan lentoliikenteen myötä Otopenin lentoaseman kiitotietä pidennettiin 3 500 metriin, mikä teki siitä aikakauden pisimmän kiitotien Euroopassa. Samalla rakennettiin uusi matkustajaterminaali palvelemaan kotimaan- ja ulkomaanlentoja.


title: Henri Coandăn lentoasema

text: Yhdysvaltojen presidentin Richard Nixonn vieraillessa Romaniassa 1960-luvun lopussa rakennettiin uusi VIP-terminaali. 13. huhtikuuta vuonna 1970 matkustajaterminaalin laajennus valmistui ja se pystyi käsittelemään 1 200 000 matkustajaa vuodessa. Kasvavan lentoliikenteen myötä vuonna 1986 rakennettiin toinen 3 500 metriä pitkä kiitotie rullausteineen ja kiitoteiden valojärjestelmiä päivitettiin. Muutoksen jälkeen lentoasema pystyi käsittelmään 35–40 lentoa tunnissa.


title: Henri Coandăn lentoasema

text: Vuodesta 1992 lähtien Otopenin lentoasema on ollut ACI:n (Airports Council International) pysyväisjäsen. Samana vuonna lentoasemalle tehtiin pitkäntähtäimen suunnitelma, jotta lentoasema pysyisi alati kasvavan liikenteen mukana. Ensimmäisessä vaiheessa vuosien 1994 ja 1998 välillä uudistettiin kentän infrastruktuuria lisäämällä yhdeksän uutta porttia, parantamalla ja laajentamalla asematasoja sekä uudistamalla alueen tieverkostoa.


title: Henri Coandăn lentoasema

text: Suunnitelman toista vaihetta alettiin toteuttaa vuonna 2000 muuntamalla vanha terminaali saapuvien matkustajien aulaksi. Vuosien 2003–2007 aikana rakennettiin uusi pysäköintitalo, remontoitiin lennonjohtotorni sekä rakennettiin kaksi uutta nopeaa rullaustietä (Oscar ja Victor).


title: Henri Coandăn lentoasema

text: Suunnitelman kolmas vaihe käynnistyi vuonna 2009, jolloin ryhdyttiin rakentamaan 24 uutta porttia sekä laajentamaan lähtö- ja tuloauloja. Nykyisin lentoasema pystyy palvelemaan 6 000 000 asiakasta vuodessa.


title: Henri Coandăn lentoasema

text: Kiitotiet 08L ja 08R on varustettu ILS-mittarilähestymisjärjestelmällä.


title: Henri Coandăn lentoasema

text: Uuden terminaalin, Henri Coandă 2 suunnitellaan valmistuvan vuonna 2023. Uuden terminaalin arvioidaan pystyvän huolehtimaan 20 000 000 matkustajasta vuosittain. Rakenteilla oleva metrolinja M6 sekä uusi moottoritie parantavat kulkuyhteyksiä lentoasemalle.


title: Henri Coandăn lentoasema

text: Vuonna 2011 Henri Coandăn lentoasema käsitteli 5 049 443 matkustajaa, mikä oli 5,1 prosenttia enemmän kuin vuonna 2010. Yhdessä molemmat Bukarestin lentoasemat käsittelivät vuonna 2011 yli 7,4 miljoonaa matkustajaa.


title: Vartiovaara

text: Vartiovaara tai Wartiovaara (ent. "Weckman") on suomalainen sukunimi, joka on muun muassa seuraavilla henkilöillä:


title: Bracknell Bees

text: Bracknell Bees on englantilainen jääkiekkojoukkue Bracknellin kaupungista. Joukkue on perustettu vuonna 1987 ja se pelaa NIHL:ssä.


title: Testiristeytys

text: Testiristeytyksen tarkoituksena on selvittää, onko dominoivaa ominaisuutta ilmentävä yksilö ominaisuuden suhteen genotyypiltään homo- vai heterotsygoottinen. Jos yksilö on homotsygoottinen, syntyy vain yhdenlaisia jälkeläisiä. Jos yksilö on heterotsygoottinen alleelien suhteen, niin jälkeläisissä esiintyy sekä dominoivan että resessiivisen ominaisuuden mukaisia fenotyyppejä eli ilmiasuja.


title: Testiristeytys

text: Testiristeytyksiä eli takaisinristeytyksiä on käytetty apuna jalostuksessa, missä on tärkeä tuntea fenotyyppien lisäksi yksilöiden genotyypit.


title: Jääkiekko talviolympialaisissa 2006 – miesten kokoonpanot

text: Joukkueesta jäivät pois ennen turnauksen alkua loukkaantumisen takia Miikka Kiprusoff, Kari Lehtonen, Joni Pitkänen, Ossi Väänänen, Tuomo Ruutu, Sami Kapanen ja Antti Miettinen.


title: Borovjonka

text: Borovjonka () on maalaiskunta ja sen keskustaajama Novgorodin alueen Okulovkan piirissä Venäjällä. Se sijaitsee Moskovan ja Pietarin välisen pääradan varrella 15 kilometriä Okulovkasta luoteeseen. Taajamassa on 1 500 ja kunnassa 3 100 asukasta (vuonna 2010).


title: Borovjonka

text: Borovjonkan kunnan pinta-ala on 938,98 neliökilometriä. Se rajoittuu lännessä Kresttsyn, pohjoisessa Malaja Višeran ja koillisessa Ljubytinon piireihin sekä idässä Okulovkan piirin Kotovon, kaakossa Kulotinon ja lounaassa Berjozovikin kuntiin. Pinta-alasta 86,5 % on metsää ja 6,7 % maatalousmaata.


title: Borovjonka

text: Kuntaan kuuluu 76 kylää ja asutusta: Bolotnitsa, Bolšije Gusiny, Bolšije Kontsy, Bolšoi Zapolek, Bolšoje Babje, Bolšoje Borotno, Bor, Borovjonka, Boževodovo, Bujantsevo, Danilovo, Dernjaki, Devuštšino, Gljadki, Gluhovo, Gorbovo, Gorki, Horino, Jarusovo, Jermolino, Kajovo, Kapterevo, Korpovo, Koržava, Koržava Dernjakoskaja, Kozlovka, Krutets, Lešino, Maloje Babje, Maloje Borotno, Malyje Gusiny, Melnitsa, Mihnovitši, Naronovo, Navolok, Nezdrino, Nizovka, Novaja Davydovštšina, Olenino, Olgino, Olhovka, Otrada, Pamozovo, Pepelevo, Pestovo, Pestšanka, Plavištši, Poddubje, Podžarje, Poležalovo, Privolje, Proletarski, Ramenje, Rašutino, Šarovo, Seltso-Nikolskoje, Šeška, Sosnovyi, Suhovo, Sutoki, Sutoki Visleneostrovskije, Taltsevo, Terebunovo, Torbino, Torbinon rautatieasema, Tšernetsko, Uzi, Vatagino, Verhovik, Vislenev Ostrov, Vjalka, Vjaloje Veretje, Vydrino, Vysoki Ostrov, Zaretšnaja ja Zarutševje. Toiseksi suurin asutuskeskus on reilun 450 asukkaan Torbinon asema. Yli sadan hengen kyliä ovat Dernjaki ja Vislenev Ostrov. Yhdessätoista kylässä ei ole lainkaan vakituista asutusta.


title: Borovjonka

text: Borovjonkan asemataajama on syntynyt Pietarin ja Moskovan välisen rautatien rakentamisen yhteydessä 1800-luvun puolivälissä. Nimensä se on saanut lähistön havumetsistä. Neuvostoaikana taajamasta muodostui maatalousalueen keskus, jossa oli myös pienimuotoista teollisuutta.


title: Borovjonka

text: Työvoimasta 58 % työskentelee kunnan ulkopuolella. Paikallisista elinkeinoista tärkeimmät ovat liikenne sekä maa- ja metsätalous. Kunnassa toimii joukko puunhankintayrityksiä, kaksi karjatilaa sekä sähköjohtoja ja kaapeleita valmistava yritys.


title: Borovjonka

text: Borovjonkassa ja Torbinossa on rautatieasemat. Kylistä on linja-autoyhteydet Borovjonkaan, Okulovkaan ja Ljubytinoon. Keskustaajaman palveluihin kuuluvat keskikoulu, kulttuuritalo, kirjasto, lääkärin vastaanotto, apteekki, säästökassa ja posti. Kylissä on kaksi alakoulua, kolme kulttuuritaloa, neljä kirjastoa ja viisi lääkintäasemaa.


title: Borovjonka

text: Seudulla on lukuisia muinaisia asuin- ja hautapaikkoja sekä uhrikiviä. Rakennusmuistomerkkeihin kuuluvat Borovjonkan asemarakennus ja tsasouna, Vislenev Ostrovin ja Vysoki Ostrovin kirkot sekä Dernjakin, Kajovon, Kozlovkan, Naronovon, Olginon, Torbinon aseman ja Zarutševjen kartanoalueet.


title: Tavast (keskiaikainen suku)

text: Tavast oli myöhäiskeskiajalla vaikuttanut suomalainen suku, aikanaan merkittävimpiä suomalaisista rälssisuvuista. Sillä ei ole todettua yhteyttä muihin suomalaisiin Tavast tai Tawast-nimisiin sukuihin.


title: Tavast (keskiaikainen suku)

text: Suvun alkuperää ei tunneta, mutta nimi viittaa Hämeeseen. Varhaisin tunnettu suvun esi-isä on Varsinais-Suomessa, Mynämäen Alasjoen eli Tavastilan kartanon omistanut rälssimies Olaf (Olavi) Tavast, josta on mainintoja vuosilta 1373–1390. Hänellä oli ilmeisesti myös useampia maaomistuksia Hämeessä. Hänen poikansa Nils Tavastin tiedetään saaneen 1411 vaihdossa haltuunsa tilan Lammin Porkkalassa. Olafilla oli ainakin yhdeksän aikuiseksi elänyttä lasta, mutta mieslinja jatkui vain Nilsistä ja sammui tämän pojanpojan Nilsin kuollessa. Viimeinen maininta hänestä on vuodelta 1470.Suomen piispainkronikan mukaan piispa Olavi Maununpoika (n. 1405–1460) olisi ollut Maunu Tavastin sukulainen, mutta sukulaisuussuhteen laadusta ei ole selvyyttä.


title: Aikavaellus

text: Aikavaellus (engl. TimeTrek) on Kaarinasta Tuorlan observatoriolta alkava ja Turun yliopistolle päättyvä 13,7 kilometrin mittainen vaellusreitti. Se kuvastaa maailmankaikkeuden 13,7 miljardin vuoden ikää: yksi kilometri reitillä vastaa yhtä miljardia vuotta. Tuorlassa on alkuräjähdys ja yliopistolla nykyaika. Vaelluksen alkuperäiset ideoijat olivat astrobiologit Harry Lehto ja Kirsi Lehto.


title: Aikavaellus

text: Aikavaellus kehitettiin yhteistyössä Turun Yliopiston matemaattis-luonnontieteellisen tiedekunnan ja Åbo Akademin yhteisenä poikkitieteellisenä projektina vuonna 2011. Projektin tavoitteena on esitellä luonnontieteellistä maailmankuvaa ja maailman historian jännittäviä vaiheita kaikenikäisille kohderyhmille - sekä koululaisille, matkailijoille, että paikallisille tieteen- ja liikunnanharrastajille. Vaeltaja pääsee Aikavaellus reitillä tutustumaan maailmankaikkeuden historian ajallisiin ulottuvuuksiin, sen eri aikakausiin, ja erilaisten tapahtumien jatkumoon ja niiden keskinäisiin syy-seuraussuhteisiin. Reitin varrelle on kiinnitetty messinkisiä laattoja, joissa on lyhyesti selitetty maailmankaikkeuden, maan, ja maapallon elämän historiallisia tapahtumia. Aikavaelluksella yhdistyvät tähtitiede, biologia, geologia ja meteorologia. Vaellusreitti avattiin toukokuussa 2011.


title: Aikavaellus

text: Aikavaellusreitti muuttui Biolinjan Plantagenin rakennuksen myötä, jolloin osa reitistä siirrettiin kiertämään Plantagen rakennuksen takaa. Reittiä suunnitellaan uudistettavan vuoden 2016 kesällä helpompikulkuiseksi.


title: Aikavaellus

text: Vuonna 2015 Aikavaellus sai Tieteen Tiedotus Ry:ltä rahoitusta Digitaaliseen Aikavaellus projektiin, joka modernisoisi nykyisen Aikavaellus-reitin sekä luo oppimateriaalia maailmankaikkeuden historiasta opetuskäyttöön. Hankkeen arvioidaan olevan valmis vuoteen 2017 mennessä.


title: Hitler (täsmennyssivu)

text: Hitler voi viitata ainakin seuraaviin:


title: Giuliano Peixoto

text: Giuliano Peixoto (s. 29. syyskuuta 1975) on brasilialainen entinen pöytätennispelaaja. Hän osallistui Atlantan olympialaisissa 1996 Hugo Hoyaman kanssa nelinpeliin, jossa pari jäi jaetulle 25. eli viimeiselle sijalle.


title: Džano Ananidze

text: Džano Ananidze (, s. 10. lokakuuta 1992 Kobuleti) on georgialainen maajoukkuetason jalkapalloilija, joka edustaa venäläistä jalkapalloseuraa Spartak Moskovaa.


title: Džano Ananidze

text: 18. lokakuuta 2009 Ananidzesta tuli kaikkien aikojen nuorin pelaaja, joka on onnistunut maalinteossa Venäjän pääsarjassa, kun hän teki maalin Lokomotiv Moskovaa vastaan 17 vuoden ja kahdeksan päivän iässä.


title: Džano Ananidze

text: Ananidze teki ensimmäisen maaottelumaalinsa 17. marraskuuta 2010 Sloveniaa vastaan. Toisen maaottelumaalinsa hän teki noin vuoden päästä ensimmäisestä, eli 11. marraskuuta 2011, kun hän osui Moldovan verkkoon.


title: Jean Major

text: Jean Gourlay Major (s. 29. syyskuuta 1957 Kapuskasing) on kanadalainen entinen maahockeypelaaja.


title: Jean Major

text: Major kuului Kanadan maajoukkueeseen vuosina 1977–1984 ja osallistui kolmiin maailmanmestaruuskilpailuihin, 1979, 1981 ja 1983. Kanada voitti hopeaa 1983, ja Major valittiin kisojen tähdistöjoukkueeseen. Hän pelasi myös vuoden 1984 olympialaisissa, joissa maa sijoittui viidenneksi. Major oli maajoukkueessa kapteenina kahden viimeisen vuotensa aikana. Hän pelasi seuratasolla Toronton yliopiston joukkueessa ja pääsi yliopiston kunniagalleriaan 1987.


title: Lehtorousku

text: Lehtorousku ("Lactarius bertillonii") on rouskuihin kuuluva sieni. Toisin kuin useimmat rouskut, lehtorousku ei kelpaa ryöpättynäkään syötäväksi koska se on niin kitkerän makuinen.


title: Lehtorousku

text: Lehtorouskun lakki on suppilomainen, nukkapintainen ja himmeän liidunvalkoinen tai kermankellertävä, ja se voi kasvaa jopa 25 cm leveäksi. Lakin reuna on pitkään sisäänkiertynyt. Vanhempana lakkiin syntyy laikkuja. Lakin alapintaan olevat heltat ovat johteiset, harvat, paksut ja valkoiset tai kellanvalkoiset. Jalka on lyhyt ja kova. Heltoista tihkuva maitiaisneste on valkoista, hitaasti kellertyvää ja erittäin kirpeää. Sieni kerää maasta helposti roskia.


title: Lehtorousku

text: Lehtorousku kasvaa elo-syyskuussa Suomessa vain maan eteläosissa. Se on yleinen vain etelärannikon lehdoissa. Lehtorousku on tammen ja koivun juurisieni.


title: Lehtorousku

text: Lehtorousku ei kelpaa syötäväksi. Sen maku on niin polttavan kirpeä, ettei se lähde pitkälläkään keittämisellä pois. Myrkyllinen se ei kuitenkaan ole.


title: Lehtorousku

text: 1. Ryman/Holmåsen Suomen Ja Pohjolan Sienet ISBN 951-0-14286-7 2. Mauri Korhonen Uusi sienikirja ISBN 951-1-09106-9


title: Woolworths

text: Woolworths on Australian suurin supermarketketju. Ketjun omistaa Woolworths Limited. Ensimmäinen Woolworthsin myymälä avattiin Sydneyn Imperial Arcadeen vuonna 1924, ja tällä hetkellä sillä on yhteensä 864 myymälää ympäri maailmaa.


title: Joe Salem (ampuja)

text: Joe Salem (; s. 29. syyskuuta 1960 Beirut) on libanonilainen ampuja. Hänen seuransa on Satra Shooting and Hunting Club.


title: Joe Salem (ampuja)

text: Salem kilpaili trapissa Sydneyn olympialaisissa 2000, joissa hän sijoittui 39:nneksi. Vuonna 2010 Aasian kisoissa hän voitti samassa lajissa pronssimitalin.


title: Joe Salem

text: Joe Salem voi viitata ainakin seuraaviin:


title: Meksikonhierakka

text: Meksikonhierakka ("Rumex triangulivalvis") on monivuotinen hierakkalaji, jota esiintyy Pohjois-Amerikassa. Sen 40–100 senttimetriä korkeaksi kasvava varsi on tavallisesti pysty, mutkainen ja haarova. Lyhytruotisten lehtien lapa on pitkulaisen suikea ja lähes poimuton. Kukinto on leveästi haarova kerrannaisterttu. Hedelmäverhiön liuskat ovat leveän kolmiomaisia ja lähes ehytlaitaisia. Verhiön kolmella sivulla on pitkähkön muotoinen nystermä. Pähkylä on tummanruskea ja kaksi millimetriä pitkä.


title: Keltareseda

text: Keltareseda ("Reseda lutea") on kaksi- tai monivuotinen resedoihin kuuluva laji, jota esiintyy Euroopassa. Sen varsi on haarova ja kalju, 30:stä 50:een senttimetriä korkeaksi kasvava. Lehdistä useimmat ovat liuskaisia. Sivuliuskat ovat parittaisia ja muodoltaan tasasoukasta pitkulaiseen, päätöliuska on tavallisesti muita liuskoja leveämpi. Keltaresedan kukinto on latvaterttu, teriöt ovat vaaleankeltaisia. Kotahedelmä on tavallisesti pysty.


title: Oscar Schmidt

text: Oscar Daniel Bezerra Schmidt (s. 16. helmikuuta 1958 Natal) on brasilialainen ammattilaisuransa lopettanut koripalloilija.


title: Oscar Schmidt

text: Schmidt on historian kaikkien aikojen eniten pisteitä ammattitasolla tehnyt koripalloilija, sillä hän teki sekä maajoukkue- että seurajoukkuetasolla yhteensä 49 737 pistettä. Hän on olympialaisten kaikkien aikojen paras korintekijä 1 093 tehdyllä pisteellään, minkä lisäksi hän voitti olympialaisten pistetilaston kolmissa eri kisoissa.


title: Oscar Schmidt

text: Schmidtin pelipaita on jäädytetty neljässä eri seurassa. Hänet valittiin FIBA Hall of Fameen vuonna 2010.


title: Tuoksureseda

text: Tuoksureseda ("Reseda odorata") on yksivuotinen resedoihin kuuluva laji. Lajia esiintyy luontaisena Etelä-Euroopassa ja Pohjois-Afrikassa, lisäksi sitä käytetään myös koristekasvina. Tuoksuresedan siemeniä käytetään myös parfyymien valmistukseen.


title: Tuoksureseda

text: Tuoksuresedan varsi on haarova ja harvakarvainen, 20:stä 30:een senttimetriä korkeaksi kasvava. Lehtien lavat ovat muodoltan pitkulaisesta kapean vastapuikeaan ja ovat ehyitä tai kärkiosasta matalasti liuskaisia. Kukinto on latvaterttu, kukat ovat valkoteriöllisiä ja tuoksuvia. Kotahedelmä on nuokkuva.


title: Tarhakannusruoho

text: Tarhakannusruoho eli sirokannusruoho ("Linaria incarnata") on kannusruohojen suvun laji, jota esiintyy Luoteis-Afrikassa. Lajia käytetään koristekasvina. Se on yksivuotinen kaljuvartinen ruoho, joka kasvaa 20:stä 50:een senttimetriä korkeaksi. Tarhakannusruohon kukinto on latvaterttu. Kukkien teriö on 18–22 millimetriä pitkä, pitkäkannuksellinen ja sinipunainen.


title: Kruunukävykit

text: Kruunukävykit ("Cycas") on paljassiemenisiin käpypalmuihin kuuluva kasvisuku. Se on kruunukävykkikasvien heimon ainoa suku. Sukuun kuuluu määritelmästä riippuen noin 60–100 lajia.


title: Kruunukävykit

text: Monia kruunukävykkejä käytetään koristekasveina sekä huonekasveina että ulkotiloissa trooppisissa ja subtrooppisissa ilmastoissa. Saagokruunukävykistä ("Cycas revoluta") saadaan elintarvikkeena käytettävää saagoa, vaikka saagon pääasiallinen lähde onkin palmukasveihin kuuluva saagopalmu ("Metroxylon sagu").


title: Kruunukävykit

text: Kruunukävykit ovat puumaisia tai pensasmaisia monivuotisia kasveja. Useimmat lajit ovat ainavihantia, mutta jotkin kuivien alueiden lajit ovat kausivihantia ja pudottavat lehtensä kuivan kauden ajaksi. Runko on yleensä pysty ja haaraton, mutta joillakin lajeilla haaroittunut ja eräillä lajeilla kokonaan tai lähes kokonaan maanalainen ja mukulamainen. Runko on usein karisseiden lehtien jälkeensä jättämien pysyvien lehtikantojen peittämä.


title: Kruunukävykit

text: Lehdet kasvavat rungon kärjessä. Ne ovat parilehdykkäisiä tai toistamiseen parilehdykkäisiä ja asettuneet varteen kierteisesti. Yksittäiset lehdykät ovat asettuneet yleensä vuorottaisesti. Lehdykät ovat ehytlaitaisia ja niissä on selkeä keskisuoni, mutta ei muita näkyviä suonia. Lehdet ovat yleensä nuorina karvapeitteisiä ja niiden lehdykät ovat puhjetessaan kääriytyneinä kerälle.


title: Kruunukävykit

text: Kruunukävykit ovat kaksikotisia. Hedelehdet muodostavat kierteisen kävyn. Emilehdet kasvavat harsuna rykelmänä erikoistuneen varren ympärillä kierteisesti. Yhdessä emilehdessä on tavallisesti useita siemenaiheita. Siemeniä ympäröi siemenvaippa. Kruunukävykit voivat olla tuuli- tai hyönteispölytteisiä. Useimpien lajien siemeniä levittävät eläimet.


title: Kruunukävykit

text: Kruunukävykit ovat lähinnä trooppisten ja subtrooppisten alueiden kasveja Itä-Afrikassa, Madagaskarilla, Etelä-, Kaakkois- ja Itä-Aasiassa, Australiassa ja Tyynenmeren saarilla. Ne ovat sopeutuneet monenlaisiin elinympäristöihin rannikkojen alankometsistä sisämaiden vuoristoihin. Monet lajit kasvavat metsissä osana aluskasvillisuutta.


title: Richard Šmehlík

text: Richard Šmehlík (s. 23. tammikuuta 1970 Ostrava, Tšekkoslovakia) on uransa lopettanut tšekkiläinen jääkiekkoilija, pelipaikaltaan puolustaja.


title: Richard Šmehlík

text: Šmehlík aloitti uransa HC Vítkovicessa (silloiselta nimeltään TJ Vítkovice), jossa pelasi kolme kautta Tšekkoslovakian pääsarjassa, kaudet 1988–1989, 1989–1990 ja 1991–1992. Hän palasi joukkueeseen vielä 13 ottelun ajaksi Tšekin pääsarjan kaudella 1994–1995 NHL-kauden alun viivästyttyä työsulun vuoksi. Kauden 1990–1991 hän edusti Dukla Jihlavaa ja oli voittamassa kauden päätteeksi Tšekkoslovakian mestaruutta.


title: Richard Šmehlík

text: Buffalo Sabres varasi Šmehlíkin viidennellä kierroksella, 97. varauvuorolla. Hän aloitti NHL:ssä kaksi vuotta myöhemmin ja edusti Sabresiä yhdeksän kautta, vuoteen 2002 asti. Kausista toisella (1993–1994) hän oli joukkueensa eniten pisteitä tehnyt puolustaja uransa ennätyspisteillä (41 tehopistettä, 14 maalia ja 27 syöttöpistettä, 84:ssä runkosarjaottelussa) ja kausista kuudennella (1998–1999) hän pääsi pelaamaan Stanley Cupin loppuotteluissa. Mestaruus meni Dallas Starsille otteluvoitoin 4–2. Kaudella 1995–1996 Šmehlík oli kokonaan pelaamatta polvivammasta johtuen.


title: Richard Šmehlík

text: Heinäkuussa 2002 Šmehlík teki vapaana pelaajana sopimuksen Atlanta Thrashersin kanssa. Hän ehti pelasi joukkueessa 43 runkosarjaottelua, kunnes siirtyi maaliskuussa 2003, kesken kauden 2002–2003, New Jersey Devilsiin. Devils voitti kauden päätteeksi Stanley Cupin otteluvoitoin 4–3 Mighty Ducks of Anaheimia vastaan. Joukkue jätti käyttämättä Šmehlíkin sopimusoption kaudelle 2003–2004, minkä jälkeen hän ilmoitti pelaajauransa päättymisestä syyskuussa 2003.


title: Richard Šmehlík

text: Šmehlík pelasi NHL-urallaan 644 runkosarja- ja 88 pudotuspeliottelua. Tehopisteitä hän teki runkosarjassa 195, 49 maalia ja 146 syöttöpistettä, ja pudotuspeleissä 15, maalin ja 14 syöttöpistettä.


title: Richard Šmehlík

text: Šmehlík pelasi urallaan sekä Tšekkoslovakian että Tšekin jääkiekkomaajoukkueissa. Hän edusti ensiksi mainittua vuosien 1991 ja 1992 maailmanmestaruuskilpailuissa, vuoden 1991 Kanada-cupissa ja vuoden 1992 talviolympialaisissa, jälkimmäistä puolestaan vuosien 1998 ja 2002 talviolympialaisissa. Hän oli voittamassa olympiapronssia Albertvillessä 1992, MM-pronssia kotikisoissa 1992 ja olympiakultaa Naganossa 1998. Šmehlík pelasi myös Tšekkoslovakian juniorimaajoukkueissa ja oli voittamassa pronssia vuoden 1990 nuorten maailmanmestaruuskilpailuissa.


title: Pietarin suursatama

text: Pietarin suursatama (, LOCODE: RULED) on erittäin merkittävä, Itämerellä Pietarin kaupungissa sijaitseva, erityisesti rahtiliikennettä palveleva merisatama. Vuonna 2014 satama oli Itämeren toiseksi suurin ja Venäjän kolmanneksi suurin rahtisatama. Itämerellä sitä suurempi on Ust-Lugan satama. Pietarin sataman hallinnoima alue kattaa hyvin suuren osan Pietaria, erityisesti Kirovin piiristä.


title: Pietarin suursatama

text: Pietarin suursatama oma vastuualue käsittää 164,6 neliökilometriä merta. Sillä on hallinnassaan 200 laituripaikkaa eli yhteismitaltaan 31 kilometriä laituria. Satama voi vastaanottaa enintään 340 metriä pitkiä ja leveydeltään enintään 42-metrisiä aluksia, joiden makeanveden syväys on enintään 11 metriä. Satamaan johtavaa väylää on tosin suunniteltu ruopattavan 13 metriin vuosien 2008–2012 aikana. Lisäksi pääväylän rinnalle pyritään ruoppaamaan matalamman syväyksen (enintään 5,0–5,5 metriä) aluksille tarkoitettu pohjoisempi rinnakkaisväylä, joka palvelisi muun muassa jokialuksia ja vesibussiliikennettä.


title: Pietarin suursatama

text: Satamassa toimii kaikkiaan 28 merirahtausyritystä, joista osa on erikoistunut esimerkiksi konttiliikenteeseen tai petrokemian tuotteisiin. Pietarin pienempi matkustajasatama Morskoi vokzal Vasilinsaaren lounaisosassa kuuluu osana Pietarin suursatamaan.


title: Pietarin suursatama

text:
Pietarin suursataman satamahallinto ("Administratsija morskogo porta Bolšoi port Sankt-Peterburg") koordinoi kaikkien Pietarin kaupungin ja Leningradin alueen merisatamien toimintaa. Se vastaa myös Pietarin kaupunkiin johtavasta kapeasta meriväylästä (morskoi kanal) Kronstadtin eteläpuolelta aina Nevan Vasilinsaaren sillalle saakka, pois lukien tältä väylältä Merimatkustajasatamaan erkaneva haaraväylä (Petrovski kanal).
Pietarin suursataman vuosittainen rahtimäärä:
Konttiliikenteessä Pietarin suursatama käsitteli vuonna 2011 yhteensä 2 365 174 TEU:ta, mikä merkitsee sataman olevan tässä rahtilajissa Itämeren suurin.


title: Hotel Crowne Plaza Prague

text: Hotel Crowne Plaza Prague on hotelli Prahan kaupungissa Tšekissä. Rakennus edustaa tyyliltään stalinistista arkkitehtuuria. Rakennusta alettiin rakentamaan silloisen puolustusministeri Alexej Čepičkan määräyksestä vuonna 1952, ja se valmistui vuonna 1954. Rakennuksen yhteyteen rakennettiin ydinsuoja 600 henkilölle. Rakennus on 88 metriä korkea, ja rakennuksen huipulla sijaitsee 1,5 metriä korkea punatähti.


title: Hotel Crowne Plaza Prague

text: Rakennus remontoitiin kokonaan vuosina 1996–1997.


title: Merimatkustajasatama (Pietari)

text: Merimatkustajasatama eli Pietarin matkustajasatama (, ) on vuosina 2009-2011 käyttöönotettu matkustajasatama Pietarin Vasilinsaaren länsirannalla, osin täyttömaalle rakennetulla Morskoi Fasad -alueella. Morskoi Fasadin meriliikennesatama yksi Euroopan suurimmista matkustajalaivasatamista. Siellä on paikka seitsemälle alukselle. Uuden sataman laitureihin mahtuvat pisimmillään 317 metriä pitkät alukset.


title: Merimatkustajasatama (Pietari)

text: Merimatkustajasataman vastuulle kuuluu myös Pietarin suursatamaan johtavalta väylältä erkaneva väylä (Petrovski kanal) Vasilinsaaren matkustajasatamaan. Pietarin suursataman satamahallinto (Administratsija morskogo porta Bolšoi port Sankt-Peterburg) koordinoi hallinnollisesti Merimatkustajasataman toimintaa, kuten muidenkin Pietarin ja sitä ympäröivän Leningradin alueen kauppasatamien toimintaa.


title: Merimatkustajasatama (Pietari)

text: Pietarin aiempi merimatkustajaliikenteen pääsatama Morskoi vokzal kävi risteilyliikenteen kasvaessa 2000-luvulla pieneksi. Pietarin uudeksi merimatkustajaliikenteen pääsatamaksi rakennettiin uusi, vuosina 2009-2011 käyttöön otettu Morskoi Fasad -alueen Merimatkustajasatama. Matkustajasatama on osa Vasilinsaaren länsireunalla sijaitsevan, 476.7 hehtaarin Morskoi Fasadin täyttömaa-alueen (suom. merellinen julkisivu) hankkeista. Alueesta on suunniteltu kehitettävän monipuolinen meri- ja jokiliikennettä, liike-elämää ja asumista palveleva kaupunkialue.


title: Sotakirjeenvaihtaja (elokuva)

text: Sotakirjeenvaihtaja on William Wellmanin ohjaama elokuva vuodelta 1945. Se on sotaelokuvaklassikko, jota pidetään yhdysvaltalaisen realistisen sotaelokuvan uranuurtajana.


title: Sotakirjeenvaihtaja (elokuva)

text: Elokuva kertoo yhdysvaltalaisista sotilaista toisen maailmansodan aikana Italian rintamalla. Se perustuu sotakirjeenvaihtaja Ernie Pylen artikkeleihin. Wellman suostui ohjaamaan elokuvan vasta tavattuaan Pylen. Pyle ei ehtinyt nähdä elokuvaa valmiina, sillä hän kaatui Tyynenmeren rintamalla ennen kuin elokuva tuli ensi-iltaan.


title: Sotakirjeenvaihtaja (elokuva)

text: Elokuva on valittu Yhdysvalloissa Kongressin kirjaston National Film Registryyn. "The New York Timesin" kriitikot valitsivat "Sotakirjeenvaihtajan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Happy Joe

text: Happy Joe on Hartwallin kehittämä siideri, jonka valmistus aloitettiin syyskuussa 2012.


title: Happy Joe

text:
Happy Joe -siideristä on alusta alkaen ollut saatavilla kolmea eri makuvaihtoehtoa, jotka ovat "Cloudy Apple", "Dry Apple" sekä "Oakwood Apple". Siidereiden alkoholipitoisuus on 4,7 prosenttia. Makuvaihtoehdoista "Cloudy Apple" on pakattu lasipulloihin, mutta kaksi muuta on pakattu alumiinitölkkeihin.
Happy Joe on saanut lähes välittömästi julkaisun jälkeen suurta suosiota, sillä esimerkiksi "MasterChef Suomi" -ohjelman tuomarina toiminut Risto Mikkola sanoo sen sopivan hyväksi seuralaiseksi varsinkin vaalean kalan sekä grillatun tai paistetun kanan kanssa.


title: Happy Joe

text: Hartwallin Happy Joe nousi vuonna 2016 Suomen kolmanneksi arvostetuimmaksi siideribrändiksi "Markkinointi & Mainonta" -lehden ja Taloustutkimuksen vuosittaisessa Brändien arvostus -kyselyssä. Sen edellä olivat Sinebrychoffin Crowmoor ja Somersby, neljäntenä Sinebrychoffin Golden Cap.


title: Happy Joe

text: Keväällä 2016 Happy Joe -tuotevalikoima lisääntyi kahdella tuotteella, jotka ovat premium-päärynäsiideri "Crispy Pear" (4,7 %) sekä täysin alkoholiton omenasiideri "Happy Joe Dry Apple 0,0% Alcohol Free". "Crispy Pear" on pakattu sekä lasipulloon että tölkkiin, "Alcohol Free" vain lasipulloon.


title: Dennis Kimetto

text: Dennis Kipruto Kimetto (s. 22. huhtikuuta 1984) on kenialainen kestävyysjuoksija.


title: Dennis Kimetto

text: Kimetto alkoi harjoitella tosissaan vuonna 2008, ja vuonna 2010 Geoffrey Mutai kutsui hänet harjoitusryhmäänsä. Kimetto kilpaili ensimmäisen kerran Kenian ulkopuolella vuonna 2012. Helmikuussa 2012 hän voitti puolimaratonin Ra’s al-Khaimassa ajalla 1.00.40 ja huhtikuussa puolimaratonin Berliinissä ajalla 59.14. 6. toukokuuta hän juoksi Berliinissä 25 kilometrin kilpailussa maailmanennätyksen 1.11.18. Hän paransi Samuel Kosgein nimissä ollutta ennätystä 32 sekunnilla. Berliinin maratonilla hän sijoittui toiseksi ajalla 2.04.16 häviten Geoffrey Mutaille yhden sekunnin. Vuonna 2013 Kimetto voitti Tokion maratonin reittiennätyksellä 2.06.50 ja Chicagon maratonin reittiennätyksellä 2.03.45.


title: Dennis Kimetto

text: Vuonna 2014 Kimetto voitti Berliinin maratonin maailmanennätysajalla 2.02.57. Hän alitti Wilson Kipsangin nimissä olleen virallisen maailmanennätyksen 26 sekunnilla. Eliud Kipchoge rikkoi Kimetton maailmanennätyksen syyskuussa 2018.


title: Olav Valen-Sendstad

text: Olav Valen-Sendstad (30. kesäkuuta 1904, Notodden, Norja – 5. toukokuuta 1963 Oslo, Norja) oli norjalainen pappi ja filosofian tohtori. Hän oli merkittävä hahmo Norjan kirkollisessa ja yleisessä kulttuurielämässä 1930–1950-luvuilla. Arvostetun ja huomatun henkilön hänestä teki hänen rohkea kirjallinen ja suullinen julistus. Välillä keskustelu hänen ympärillään kävi hyvin kiivaana. Hänen kirjallinen tuotantonsa kattoi 30 teosta sekä paljon muun muassa teologisia ja filosofisia aikakauskirja- ja sanomalehtiartikkeleita.


title: Olav Valen-Sendstad

text: Olav Valen-Sendstad syntyi esikoisena 30.6.1904 Notoddenissa Norjassa Aksel Sendstadin ja Magnhildin o.s. Valenin perheeseen. Muita sisaruksia hänellä oli viisi. Vuonna 1906 perhe muutti Kristianiaan/Osloon. Isä toimi teollisuusyrittäjänä sekä ammatillisen oppilaitoksen opettajana. Äiti oli kahden lähetystyöntekijän, Dorothe ja Arne Valenin tytär. Hän itse oli koulutukseltaan opettaja ja aktiivinen kristillisessä järjestötoiminnassa. Hänellä oli suuri vaikutus poikaansa. Perhe oli suhteellisen varakas ja ylempää keskiluokkaa. Sitä on luonnehdittu "erittäin kultivoituneeksi". Kristillinen usko oli perheelle olennaista. Isän suvusta tuli haugelaisia korostuksia ja äidin puolelta roseniolaisia korostuksia.


title: Olav Valen-Sendstad

text: Valen-Sendstad avioitui Gudrun Lunden kanssa 18.12.1928 Stavangerissa. Heillä oli kaksi tytärtä ja poika Aksel (s. 1932). Olav Valen-Sendstadin vaimo johti joitain toimintapiirejä miehensä seurakunnassa.


title: Olav Valen-Sendstad

text: Olav Valen-Sendstad liitettiin Norjan evankelis-luterilaiseen kirkkoon (Den norske kirke) pian syntymänsä jälkeen kristillisen kasteen kautta. Hän sai kristillisen kasvatuksen ja tunnustautui kristityksi lukiossa, mutta viimeisenä kouluvuotenaan hän koki ajautuneensa pois uskosta. Vuonna 1923 hän kuitenkin alkoi opiskella teologiaa Oslon yliopistossa. Hänelle tuli opintojen alkupuolella hengellinen kriisi, joka päättyi hyvin. Sillä oli suuri vaikutus hänen myöhempään elämään ja ajatteluun. Murroskokemuksen jälkeen Valen-Sendstad siirtyi vuonna 1926 opiskelemaan Seurakuntatiedekuntaan. Valmistumisen jälkeen hänet vihittiin papiksi Oslossa 18.1.1929. Hän aloitti työnsä Oslon Sinisessä Ristissä, joka toimi evankelioivasti ja diakonisesti alkoholistien hyväksi sekä teki ennalta ehkäisevää kristillistä raittiustyötä. Vuonna 1931 hän muutti kirkkoherraksi Lounais-Norjaan Stavangerin hiippakuntaan Ryfylken rovastikunnaltaan pieneen Jelsan maalaisseurakuntaan. Hän haki useaa seurakuntavirkaa 1930-luvulla. Lopulta hänet nimitettiin Stavangerin Pyhän Johanneksen seurakunnan kappalaiseksi.


title: Olav Valen-Sendstad

text: Kun saksalaiset miehittivät Norjaa, toimi Olav Valen-Sendstad aktiivisesti kirkon vastarintaliikkeessä ("kirkefronten"). Hän oli myös merkittävä osapuoli laadittaessa julistusta nimeltä "Kirkon perusta" ("Kirkens grunn"). Sen suoritti Kristillinen yhteisneuvosto (Kristent Samråd) Oslon piispa Eivind Berggravin johtamana. Tämän lausuman perusteella enemmistö papeista luopui virastaan valtiovirkamiehenä pääsiäisenä 1942. Sen jälkeen Olav Valen-Sendstad toimi Lähetysseuran matkasaarnaajana. Kymmenet papit - Olav Valen-Sendstad mukaan lukien - joutuivat eräänlaiselle "keskitysleirille" Lillehammeriin 1944-1945. Leirillä oli päivittäinen ilmoittautumisvelvollisuus.


title: Olav Valen-Sendstad

text: Valen-Sendstad laittoi filosofian väitöskirjansa aluille vuonna 1936 ja jätti vuonna 1942 sen Oslon yliopistoon esitarkastettavaksi. Yliopisto jouduttiin kuitenkin sulkemaan sodan takia. Vasta vuonna 1946 hän sai tiedon, että väitöskirja on hyväksytty esitettäväksi. Väitös pidettiin keväänä 1948. Sitä seuranneen lukuvuoden Valen-Sendstad hoiti sijaisena Oslon yliopistossa toisen vastaväittäjän, Arne Næssin filosofian professuuria. Silti akateeminen virkaura filosofina tai teologina ei avautunut. Valen-Sendstad jäi vuonna 1955 sairauseläkkeelle ja muutti Osloon.


title: Olav Valen-Sendstad

text: Olav Valen-Sendstad oli ahkera kirjoittaja sekä värikäs ja kiistelty henkilö Norjassa 1930-1950-luvuilla. Hänen kirjallinen tuotanto keskittyi hengellisiin, teologisiin ja kirkollisiin kysymyksiin ennen sotaa (1940-1945). Sen jälkeen hän käsitteli monissa sanomalehtikirjoituksissa myös yhteiskunnallisia ja maailmanpoliittisia kysymyksiä periaatteelliselta kannalta. Olav Valen-Sendstadia pidettiin 1940- ja 1950-luvuilla Norjan kiistellyimpänä ja tunnetuimpana pappina. Hänellä oli paljon kannattajia, mutta myös vastustajia. Hänellä oli suuri vaikutus, vaikka ulkoisesti hänen asemansa oli vaatimaton. Hän sai tunnustusta terävänä ajattelijana myös vastustajiltaan. Häntä arvostettiin merkittävänä kristillisen uskon apologeettana myös sellaisissa piireissä, joissa hänen ajatteluun ei muuten yhdytty. Olav Valen-Sendstad oli suuri vaikuttaja ja "suhteellisen laajojen kristillisten piirien ajatusten tulkki".


title: Olav Valen-Sendstad

text: Valen-Sendstadilla ajautui konflikteihin useiden teologien kanssa, eikä ainoastaan liberaalien vastustajiensa kanssa, vaan myös häntä lähempänä olleiden konservatiivisten teologien kanssa. Hänellä murtui suhde Ole Hallesbyhyn, Leiv Aaleniin sekä muutamiksi vuosiksi Carl Fredrik Wisløffiin. Wisløff oli sanoutunut julkisesti irti Valen-Sendstadin käsityksestä, että polttohautaus olisi synti.


title: Olav Valen-Sendstad

text: Lillehammerin "pappissiirtolassa" syntyi uusia yhteyksiä ja aiemmat taisteluasetelmat tasoittuivat suhteessa "liberaaliseen" pappisryhmään. Valen-Sendstad ei julkisesti arvostellut niitä pappeja ja teologeja, joiden kanssa hän oli Lillehammerissa ystävystynyt.


title: Olav Valen-Sendstad

text: Valen-Sendstadin ihanne oli kansankirkko eikä valtiokirkko. Hän samastui ja sitoutui Norjan kirkkoon vahvasti myös sodan jälkeen. Valen-Sendstadin kastekäsitys muuttui vuonna 1954 ja siitä seurasi vaikea uskonkonflikti, kun hän oli julkaissut oman kastekaavan. Hän oli käyttänyt jo jonkin aikaa omaa kastekaavaansa, jossa näkyi hänen uusi kastekäsitys. Hän aikoi jatkossakin käyttää omaa kaavaansa ja suositteli sitä yleiseksi kaavaksi Norjan kirkossa. Uusi kastekäsitys oli, että kaste ei uudestisynnytä ilman uskoa. Kaste on Jumalan lupaus, vakuutus ja armontarjous. Vastustus, jota Valen-Sendstad sai, teki hänestä kirkkokriittisemmän. Hän ei palannut papinvirkaan, kun oli tämän kiistan keskeltä jäänyt pitkälle sairauslomalle. Valen-Sendstadin hengellinen viitekehys sijoittuu selkeästi Norjan järjestökristillisyyteen.


title: Olav Valen-Sendstad

text: Olav Valen-Sendstad kuoli 5.5.1963 58 vuoden iässä Oslossa, jonne hänet myös haudattiin.


title: Olav Valen-Sendstad

text: Professori Aksel Valen-Sendstad on Olav Valen-Sendstadin poika. Aksel Valen-Sendstad oli ensimmäiseltä ammatiltaan upseeri. Hän väitteli teologian tohtoriksi vuonna 1969 Oslon yliopistossa ja on toiminut uskonnonopettajana, Nottoddenin opettajainkoulutuslaitoksen lehtorina sekä systemaattisen teologian professorina Stavangerin lähetyskorkeakoulussa ja myöhemmin Seurakuntatiedekunnassa Århussissa Tanskassa. Hän on tietoisesti rakentanut paljon isänsä filosofisten ja teologisten katsomusten varaan.


title: Olav Valen-Sendstad

text: Aksel Valen-Sendstadin kirjoittama dogmatiikan yleisesitys on käännetty suomeksi vuonna 1985 nimellä Kristillinen dogmatiikka.rakentamiseen ja rajankäyntiin (artikkeli)


title: Hugo Vasarla

text: Hugo Vasarla, vuoteen 1935 Vasenius, (2. helmikuuta 1886 Viipuri – 11. toukokuuta 1960 Helsinki) oli suomalainen osuustoiminnan parissa toiminut vuorineuvos. Hän oli Suomen elintarpeiden tuontikunnan toimitusjohtaja 1917–1920, SOK:n toimitusjohtaja 1921–1939, Valtion hankintakeskuksen (nyk. Hansel) toimitusjohtaja 1948–1956. Eduskunnan pankkivaltuusmies hän oli 1924–1926, yleisen Osuuskauppojen Liiton puheenjohtaja 1921–1939.


title: Gustaf Adolf Wasastjerna

text: Gustaf Adolf Wasastjerna (1785–1849) oli suomalainen tehtailija. Hän laajensi Seinäjoen rautatehdasta ja perusti vuosina 1825–1826 ruutitehtaan. Hän osti Karstulasta Kimingin rautatehtaan.


title: Jakob Frans Oskar Wasastjerna

text: Jakob Frans Oskar Wasastjerna (1819–1889) oli suomalainen sukutieteilijä ja kapteeni. Hän oli vuodesta 1867 Porvoon tullinhoitaja ja toimi vuodesta 1882 Ritarihuoneen genealogina.


title: Jarl Axel Wasastjerna

text: Jarl Axel Wasastjerna (18. marraskuuta 1896 Helsinki – 15. lokakuuta 1972 Helsinki) oli suomalainen fyysikko. Tieteellisen uransa jälkeen hän työskenteli teollisuuden piirissä ja sai tekniikan kunniatohtorin arvon 1949 ja vuorineuvoksen arvonimen 1957.


title: Jarl Axel Wasastjerna

text: J. A. Wasastjerna oli Helsingin yliopiston sovelletun fysiikan professori 1925–1946, Suomen Tukholman-lähettiläs 1940–1943, Yhdistyneet Villatehtaat Oy:n toimitusjohtaja 1948–1954, Pohjoismaiden Yhdyspankin hallintoneuvoston puheenjohtaja 1944–1951 ja Tampellan johtokunnan puheenjohtaja vuodesta 1944.


title: Jarl Axel Wasastjerna

text: Tieteellisen uransa aikana Wasastjerna tutki liuosten optisia ominaisuuksia ja ionitilaa. Hän myös määritteli Planckin vakion "h".


title: Nils Wasastjerna

text: Nils Jakob Wasastjerna (31. toukokuuta 1872 Helsinki – 14. marraskuuta 1951 Helsinki) oli suomalainen (suomenruotsalainen) sisustusarkkitehti, taidekriitikko ja -kirjailija. Hän oli Helsingin kaupunginmuseon johtaja 1913–1920.


title: Phil Heath

text: Phillip ”Phil” Heath (s. 18. joulukuuta 1979 Seattle, Washington) on yhdysvaltalainen kehonrakentaja ja seitsenkertainen Mr. Olympia.


title: Albatros (1928)

text: Albatros oli Saksan laivaston tyypin 23 torpedovene, joka palveli toisessa maailmansodassa.


title: Albatros (1928)

text: Alus tilattiin laivastontelakalta Wilhelmshavenista, missä köli laskettiin 5. lokakuuta 1925. Alus laskettiin vesille 15. heinäkuuta 1926 ja valmistui 15. toukokuuta 1928.


title: Albatros (1928)

text: Alus kuului toisen maailmansodan puhjetessa Heyken komentamaan 5. torpedovenelaivueeseen, jonka mukana se syyskuun alussa suojasi keveitä risteilijöitä, hävittäjiä ja miinalaivoja sekä osallistui Westwall-miinoitteiden laskentaan Pohjanmerellä.


title: Albatros (1928)

text: Alus liitettiin operaatio Weserübungin Osloon suunnattuun osastoon. Oslon edustalla osasto joutui 9. huhtikuuta 1940 taisteluun Norjan rannikkolinnakkeiden kanssa. Taisteluiden aikana "Albatros" upotti Norjan laivaston vartioalus "KNM Pol III":n. Seuraavana päivänä alus vaurioitui rannikkotykistön tulessa suojatessaan Bolarnen maihinnousua. Aluksen miehistö ajoi aluksensa rantaan estääkseen sen uppoamisen. Alus tuhoutui 13. huhtikuuta 1940.


title: ¡Dos!

text: ¡Dos! on Green Dayn kymmenes studioalbumi, joka julkaistiin 13. marraskuuta 2012. Se on toinen albumi ¡Uno!, ¡Dos!, ¡Tré! trilogiassa.


title: ¡Dos!

text: Albumista julkaistiin traileri 21. kesäkuuta 2012 bändin YouTube kanavalle. Trailerissa oli kappale "Fuck Time". Kappale "Lazy Bones" oli erikoistasossa Angry Birds Friends-pelissä Green Day teemassa. Green Day julkaisi kappaleet "Makeout Party", "Wild One", "Fuck Time", "Lady Cobra" ja "Nightlife" BBC:n Radio Ykkösessä. Koko levyn pystyi kuuntelemaan ennakkoon Iltalehden nettisivuilta.


title: ¡Dos!

text: Billie Joe Armstrong kertoi, että ¡Dos! olisi enemmän Garage Rockia, kuten heidän peitebändinsä Foxboro Hot Tubs. Green Day otti kappaleen "Fuck Time" Foxboro Hot Tubsilta. Albumilla on 13 kappaletta. 13. kappale on "Amy", joka on omistettu Amy Winehouselle. Kappaleessa "Nightlife" on mukana Lady Cobra yhtyeestä Mystic Knights of the Cobra.


title: Curt Wasastjerna

text: Curt Gustaf Victor Wasastjerna (15. heinäkuuta 1918 Turku – 12. toukokuuta 1998 Vaasa) oli suomalainen lääkäri.


title: Curt Wasastjerna

text: Wasatjernan vanhemmat olivat hovioikeudenneuvos Victor Waldemar Wasastjerna ja Ebba Hildegard (Hildi) Öhrbom. Hänen puolisonsa oli Pia Maria Linquist, taiteilija Rurik Lindquistin tytär. Wasastjerna tuli ylioppilaaksi Turun ruotsalaisesta lyseosta 1935, valmistui lääketieteen lisensiaatiksi 1945 ja väitteli lääketieteen ja kirurgian tohtoriksi 1951. Sisätautien erikoislääkärin pätevyyden hän sai 1950 ja oli sisätautien dosentti Helsingin yliopistossa vuodesta 1956. Wasastjerna työskenteli Vaasan keskussairaalan ylilääkärinä 1956–1967 ja 1976–1982 ja Helsingin IV klinikalla 1967–1968. Vuosina 1968–1975 Wasastjerna toimi Kivelän sairaalassa, vuodesta 1972 ylilääkärinä. Helsingin yliopiston apulaisprofessori hän oli 1975–1976 III sisätautien klinikalla. Hänen tieteellinen työnsä käsitteli veritauteja, sytologiaa ja immunologiaa ja hän oli keskeisessä asemassa luotaessa Suomessa leukemian diagnosointia ja hoitoa. Professorin arvonimen Wasastjerna sai 1973. Sotilasarvoltaan Wasastjerna oli lääkintäluutnantti (1941).


title: Georg Wasastjerna

text: Georg Axel Wasastjerna (23. huhtikuuta 1865 Hämeenlinna – 1. joulukuuta 1915 Helsinki) oli suomalainen arkkitehti. Hän oli huomattavimpia Helsingin uusrenessanssin arkkitehteja. Hän oli Theodor Höijerin kanssa suunnittelemassa Helsingin paloasemaa ja sittemmin purettua Norrménin palatsia. Myöhemmin hän teki yhteistyötä Werner Polónin kanssa, ja vuodesta 1894 hän työskenteli Rakennusylihallituksessa ja suunnitteli muun muassa Rakennushallituksen ja Maanmittaushallituksen rakennukset Kruununhakaan Rauhankadulle. Vuonna 1903 valmistui Wasastjernan ja Polónin yhteistyönä suunnittelema rakennus osoitteessa Kalevankatu 16, jossa toimii nykyisin mm. Väestöliitto.


title: ¡Tré!

text: ¡Tré! on Green Dayn yhdestoista studioalbumi. Se on viimeinen albumi ¡Uno!, ¡Dos!, ¡Tré! trilogiassa, joka julkaistiin 11. joulukuuta 2012. Albumin tuottaja on Rob Cavallo.


title: ¡Tré!

text: Huhtikuun yhdentenätoista päivänä bändi ilmoitti tekevänsä kolme albumia: ¡Uno!, ¡Dos! ja ¡Tré!, jotka julkaistaan 21. syyskuuta 2012, 13 marraskuuta 2012 ja 11. joulukuuta 2012. Billie Joe Armstrong julkaisi iPhonellaan BBC:n Radio ykkösessä kappaleet "8th Avenue Serenade". Albumin kappalelista näkyy kappaleen "Nuclear Family musiikkivideossa albumilta ¡Uno! paitsi kappale "Stray Heart" on albumilla ¡Dos!.


title: ¡Tré!

text: Billie Joe Armstrong on kommentoinut trilogiaa seuraavasti: Jokaisessa kolmessa albumissa on täysin erilainen tunnelma. "Ensimmäinen on power poppia. Toinen on garage rockia, ja kolmannen on tarkoitus olla eeppinen. "¡Tré!" muistuttaa jo hieman stadion rockia, koska äänimaailman on mahtipontista jousi- ja torvisoittimineen.


title: Evert Wasastjerna

text: Evert Edelfrid Wasastjerna (23. helmikuuta 1833 Maalahti – 20. toukokuuta 1930 Helsinki) oli suomalainen insinööri ja rautatievirkamies.


title: Evert Wasastjerna

text: Wasastjernan vanhemmat olivat Suomen Pankin Vaasan konttorikirjuri Johan Jakob Falander, vuodesta 1808 Wasastjerna U896 (1781–1858) ja hänen toinen puolisonsa Katarina Kristina Bange. Hän kävi Vaasassa yläalkeiskoulua ja lukiota ja pääsi ylioppilaaksi Helsingissä 1849. Hän valmistui Helsingin yliopistosta filosofian kandidaatiksi ja maisteriksi 1853. Wasastjerna erotettiin yliopistosta puoleksi vuodeksi hänen osallistuttuaan ns. Töölön päivällisille 1855. Hänestä tuli riemumaisteri 1907.


title: Evert Wasastjerna

text: Wasastjerna oli Helsingin yksityislyseon matematiikan opettajana 1853–1855. Hän liittyi tie- ja vesikulkulaitosjohtokunnan insinöörikuntaan 1856 ja hänestä tuli 5. luokan insinööri (aliluutnantti) 1858, 4. luokan insinööri (luutnantti) 1862 sekä 3. luokan insinööri 1871. Hän toimi Helsinki-Hämeenlinna rautatierakennuksen työpäällikkönä vuodesta 1857 ja Riihimäki-Pietari rautatierakennuksen 3. piirin työpäällikkönä 1868–1870. Hän oli sittemmin Valtionrautateiden ratajohtajana 1871–1898 ja tie- ja vesikulkulaitosten ylihallituksen neuvoa-antavana jäsenenä 1898–1913. Wasastjerna kuoli 97-vuotiaana Helsingissä 1930.


title: Evert Wasastjerna

text: Wasastjerna oli naimisissa 1859–1879 Matilda Vilhelmina Barckin (k. 1879) kanssa. Heidän poikansa varatuomari Johan Oswald Wasastjerna (1861–1938) oli Pohjoismaiden Yhdyspankin johtokunnan jäsen ja pääjohtajan varamies 1908–1931.


title: Knut Wasastjerna

text: Knut Edgar Wasastjerna (6. lokakuuta 1867 Helsinki – 12. huhtikuuta 1935) oli suomalainen arkkitehti. Hän oli aikoinaan Suomen suurimman vuonna 1892 perustetun arkkitehtitoimisto Grahn, Hedman & Wasastjernan osakkaana yhdessä Ernst Gustaf Hedmanin ja Karl Gustaf Grahnin kanssa. Talousvaikeuksien vuoksi hän vetäytyi toimistosta ja työskenteli vuodesta 1917 Helsingissä asuntoasiaintarkastajana.


title: Jääpallon SM-kilpailu 1929

text: Jääpallon SM-kilpailuun vuonna 1929 saatiin taas mukaan uusia kaupunkeja kun Kotkan Palloseura osallistui kilpailuun. Kisaan osallistui ennätysmäärä joukkueita, 19, tosin Pietarsaaressa ei kenttää saatu kuntoon joten IF Drott joutui luovuttamaan ottelunsa. Suuren joukkuemäärän vuoksi tasoerot olivat suuria, joten parhaat seurat Sudet, HJK, HIFK, Kiffen ja HPS aloittivat ottelunsa vasta kun jäljellä oli enää kahdeksan joukkuetta. Tällä kertaa oli myös teoriassa mahdollista, että loppuottelussa olisi pelannut kaksi saman kaupungin seuraa.


title: Jääpallon SM-kilpailu 1929

text: Viipurissa Susien haastajaksi oli noussut vasta perustettu ja ensimmäiseen SM-kilpailuunsa osallistuva Viipurin Palloseura. ViPS:aan oli siirtynyt monia Viipurin IFK:n ja Reippaan pelaajia. Joukkueiden ensimmäinen ottelu päättyi tasan, mutta uusintaottelussa ennakkosuosikki Sudet onnistui saamaan niukan voiton. Välieräottelut olivat myös tasaisia, Sudet voitti HJK:n niukasti 3-2, ja HIFK:n ja Kiffenin paremmuus ratkesi uusintaottelussa HIFK:n eduksi. Lopputtelussa Helsingissä Sudet vei mestaruuden Viipuriin 0-5 voitolla.


title: Jääpallon SM-kilpailu 1929

text: 3.maaliskuuta 1929 Helsinki


title: Puistokäenrieska

text: Puistokäenrieska ("Gagea pratensis") on käenrieskoihin kuuluva pieni liljakasvi, jota esiintyy Euroopassa. Sen sipulit kasvavat kahden tai kolmen ryhminä. Haaraton varsi on viidestä 20:een senttimetriä ja litteä aluslehti kymmenestä 25:een senttimetriä pitkä. Sarjakukinto koostuu kahdesta kuuteen kukasta, joiden tylpähkökärkiset kehälehdet ovat keltaisia. Laji muistuttaa isokäenrieskaa ("Gagea lutea").


title: Selim Osvald Wasastjerna

text: Selim Osvald Wasastjerna (11. tammikuuta 1831 Maalahti – 7. heinäkuuta 1917 Helsinki) oli suomalainen lääkäri ja lahjoittaja. Hän oli vuodesta 1865 Helsingin yliopiston lääketieteen dosentti ja vuosina 1867–1876 hän hoiti pitkiä aikoja sisätautien professuuria. Vuonna 1876 hän sai professorin arvon ja siirtyi yksityispraktiikkaan. Hän kuvasi ensimmäisenä sydämen sivuäänen, joka liittyy synnynnäiseen avoimeen valtimotiehyeeseen. Havainnon ensimmäiseksi esittäjäksi mainitaan yleensä G. A. Gibson. Hän kehitti myös menetelmän märkäkertymän poistamiseksi keuhkoista. Vuonna 1864 hän raportoi pellagra-tapauksen. Hän lahjoitti varoja ruotsinkielisen kulttuurin edistämiseen.


title: Selim Osvald Wasastjerna

text: Hänen veljensä oli Evert Wasastjerna.


title: Sinipiikkiputki

text: Sinipiikkiputki ("Eryngium planum") on monivuotinen sarjakukkaiskasvi, jota esiintyy Keski- ja Kaakkois-Euroopassa. Lajia käytetään koristekasvina.


title: Lentopallon miesten SM-sarjakausi 1980–1981

text: Lentopallon miesten mestaruussarjassa kaudella 1980–1981 pelattiin kymmenen joukkueen kaksinkertainen sarja, jonka jälkeen kuusi parasta jatkoi mestaruuskamppailua kaksinkertaisessa jatkosarjassa ja lopuksi neljän parhaan pudotuspelein. Neljä heikointa jatkoi alemmassa jatkosarjassa. Mestaruuden voitti Pieksämäen NMKY.


text: Lautta-Pojat ja Siilinjärven Lentopallo putosivat sarjasta. Sarjaan nousivat Seinäjoen Maila-Jussit ja Poliisien Palloseura.


title: Karheahelokki

text: Karheahelokki ("Oenothera depressa") on helokkien sukuun kuuluva laji, jota esiintyy Pohjois-Amerikassa. Se on kaksivuotinen, joskus yksivuotinen ruoho, joka voi kasvaa 1,5 metriä korkeksi. Alimpien varsilehtien lapa on vastapuikea ja poimuinen tai litteä. Kukkien tukilehdet ovat poimuisia. Kukinto on harsu, pitkä tähkämäinen terttu. Hedelmä on nelilokeroinen pohjuskota, joka lajilla on usein punaisehko.


title: Norja kesäolympialaisissa 2012

text: Norja osallistui Lontoon kesäolympialaisiin 2012 66 urheilijan joukkueella, jotka kilpailivat 14 eri lajissa. Avajaisissa Norjan lippua kantoi Mira Verås Larsen ja päättäjäisissä Eirik Verås Larsen. Mitalitilastossa Norja oli sijalla 35 keräten neljä mitalia (kaksi kultaa, yksi hopea, yksi pronssi).


title: Argeș (joki)

text: Argeș () on Tonavan sivujoki Etelä-Romaniasa. Joki saa alkunsa Făgărașvuoristosta, missä siihen liittyy kaksi sivujokea, Buda ja Capra. Joen yläjuoksulla sijaitsee Vidrarun pato, joka muodostaa Vidrarun tekojärven. Joki ohittaa Piteștin kaupungin ja virtaa edelleen etelään, kunnes se laskee Tonavaan Călărașin piirikunnassa, Munteniassa.


title: Argeș (joki)

text: Joen nimen alkuperän uskotaan tulevan Antiikin Kreikan sanasta Ὀρδησσός "Ordessus", jota historioitsija Herodotos oli käyttänyt. Jotkut uskovat, että nimi tulee Daakialaisen hallitsijan Burebistan perustamasta Daakian pääkaupungista "Argedavasta".


title: Argeș (joki)

text: Argeşia ja sen sivujokia käytetään vesivoiman tuottamiseen. Joen varrella on useita patoja, tekojärviä, tunneleita sekä voimalaitoksia. Joesta tehtyjä tekojärviä ovat: Vidraru, Oieşti, Cerbureni, Curtea de Argeş, Zigoneni, Merişani, Budeasa, Bascov, Piteşti, Călineşti, Zăvoiu, Ogrezeni sekä Mihăileşti.


title: Rosia Bay

text: Rosia Bay on lahti lähellä Gibraltarin eteläkärkeä, niemen lounaispuolella. Se on Gibraltarin alueen ainoa luonnonsatama. Lahtea suojelee Parson's Lodgen linnoitus.


title: Rosia Bay

text: Brittilaivastolla oli pitkään lahdella varustelutelakka, jossa sen laivoihin lastattiin juomavettä ja muonavaroja. Sinne rakennettiin amiraali Nelsonin laivastoa varten suuret vesisäiliöt, jotka päätettiin purkaa vuonna 2006. Säiliöihin kerättiin telakan rakennusten katoilta valunut vesi, joka säilöttiin hermeettisesti maanalaisiin säiliöihin, joista se voitiin tankata laivojen juomavesitankkeihin painovoiman avulla.


title: Rosia Bay

text: Nykyisin lahdella on uimaranta ja kahviloita, jotka houkuttelevat matkailijoita. Luonnonrannan lisäksi sinne onkaivettu kaksi uima-allasta. "Nelsons Anchorage" -museossa näkee paikan, jossa Horatio Nelsonin ruumis tuotiin maihin Trafalgarin taistelun jälkeen. Juorujen mukaan hänen ruumiinsa oli säilötty rommitynnyriin, ja se vaihdettiin täällä toisenlaiseen alkoholiin. Britannian kuninkaallinen laivasto on aina kiistänyt tämänsuuntaiset huhut.


title: HMS Campanula

text: HMS Campanula (viirinumerot M18 ja K18) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Campanula

text: Alus tilattiin 25. heinäkuuta 1939 Fleming and Fergusonilta Paisleystä. Sen köli laskettiin vielä samana vuonna 26. lokakuuta ja alus laskettiin vesille 23. toukokuuta 1940. Alus valmistui vielä saman vuoden aikana 6. syyskuuta.


title: HMS Campanula

text: Alus myytiin Clayton and Davielle romutettavaksi ja se saapui 21. elokuuta 1947 Dunstaniin romuttamolle.


title: HMS Asphodel

text: HMS Asphodel (viirinumerot M36 ja K56) oli Britannian Kuninkaallisen laivaston vuonna 1940 valmistunut Flower-luokan korvetti, joka palveli toisessa maailmansodassa.


title: HMS Asphodel

text: Alus tilattiin 25. heinäkuuta 1939 George Brown and Companyltä Greenockista työnumerolla J1034. Sen köli laskettiin vielä samana vuonna 20. lokakuuta ja alus laskettiin vesille 25. toukokuuta 1940. Alus valmistui vielä saman vuoden aikana 11. syyskuuta.


title: HMS Asphodel

text: Saksan laivaston sukellusvene "U-575" hyökkäsi 10. maaliskuuta 1940 saattueen SL-150 kimppuun. Torpedot osuivat "HMS Asphodeliin", joka upposi vieden mukanaan koko miehistönsä viittä lukuun ottamatta. "HMS Clover" pelasti eloonjääneet.


title: Herăstrău

text:
Herăstrăun puisto () on puisto Bukarestin pohjois-osassa. Puiston pinta-ala on yhteensä 1.1 km², mistä 0.7 km² kuuluu "Herăstrăun järvelle".
Aikaisemmin puiston paikalla oli suota, mutta vuosien 1930 - 1935 se kuivatettiin. Puisto avattiin yleisölle vuonna 1936. Nykymuotonsa puisto sai vuonna 1951.


title: Herăstrău

text: Historian saatossa puistolla on ollut useita eri nimiä: "Parcul Naţional" ("Kansallispuisto"), Kaarle II:n puisto sekä Josif Stalinin puisto. Puistossa oli muun muassa Stalinin patsas, mikä hävitettiin vuonna 1956.


title: Herăstrău

text: Järvellä on mahdollista liikkua moottoroimattomilla veneillä ja se onkin suosittu melonnan harrastajien harjoittelupaikka.


title: Herăstrău

text:
Vuonna 1995 puistoon rakennettiin skeittipuisto sekä lapsille oma leikkialue. Yhteistyössä Japanin suurlähetystön kanssa puistoon rakennettiin vuonna 1998 Japanilainen puutarha Osakan maailmannäyttelyn kunniaksi.
Puistossa sijaitsee Muzeul Satului ulkoilmamuseo.


title: Lallin itkukivi

text: Lallin itkukivi on Harjavallassa Hiirijärven kylässä sijaitseva siirtolohkare. Se sijaitsee Kotamäessä Paneliaan johtavan yhdystie 2173:n varrella, noin seitsemän kilometrin päässä Harjavallan keskustasta. Maantieltä on paikalle viitoitus. Kiveen on kiinnitetty metallinen muistolaatta.


title: Lallin itkukivi

text: Piispa Henrikin surmavirren mukaan Henrikin tappanut talonpoika Lalli pakeni surmaa seuranneena kesänä Hiirijärven Kotamäkeen. Hän asui kodassa, joka sijaitsi itkukiven läheisyydessä. Itkukiven sanotaan vieläkin olevan kostea Lallin kyyneleistä. Mahdollinen ilmiö johtunee kuitenkin maaperästä nousevasta kosteudesta. Asiakirjoissa Lalli yhdistetään Hiirijärveen jo vuonna 1486. Tuolloin Turussa vahvistetussa Kokemäen ja Köyliön välisessä rajassa oli Hiirijärvellä sijaitseva "Lallis bostadh (Lallin asumus)" -niminen rajamerkki. Samalla alueella itkukiven kanssa sijaitsee myös toistaiseksi ajoittamaton muinaisjäännös. Se saattaa olla pronssikaudelta peräisin oleva röykkiöhauta.


title: Lallin itkukivi

text: Hiirijärven Kotamäen lisäksi Satakunnassa tunnetaan toinenkin Lallin pakopaikkanaan pitämä asuinsija. Tämä Lallin asumus sijaitsee Köyliössä.


title: Sisko Lahdensuo

text: Sisko Annikki Lahdensuo (myöh. Alasaari, s. 21. huhtikuuta 1941 Lapua) on suomalainen korkeushyppääjä. Hän edusti Lapuan Virkiää ja hänellä on maaotteluedustus. Hän hyppäsi kahdesti korkeushypyn Suomen-ennätyksen: ensin hän sivusi ennätystä 154 cm ja myöhemmin paransi ennätykseksi 157 cm. Hän voitti korkeushypyn Suomen-mestaruuden vuonna 1958 sekä sijoittui hopealle vuosina 1959 ja 1960.


title: Ellen van Dijk

text: Eleonora ”Ellen” van Dijk (s. 11. helmikuuta 1987 Harmelen, Alankomaat) on alankomaalainen maantie- ja ratapyöräilijä.


Ellen van Dijk


title: Tampereen Säästö-Tex

text: Tampereen Säästö-Tex on pohjoissuomalainen halpakauppaketju, jolla on myymälät Lapin neljässä kaupungissa. Ketju käyttää markkinointinimenä myös lyhennettä TEX. Ketjun asiakaslupauksena on olla "reilu ja huippuedullinen, suurten valikoimien ostospaikka". Liikevaihto on noin 23 miljoonaa euroa.Pohjois-Suomessa on neljä TEX-tavarataloa.


title: Raija Eerola

text: Raija Eerola on suomalainen korkeushyppääjä. Hän edusti Mäntsälän Urheilijoita. Hän sivusi korkeushypyn Suomen ennätystä 154 cm vuonna 1956. Hänellä on neljä maaotteluedustusta. Eerola voitti korkeushypyn Suomen mestaruuden vuonna 1957 ja sijoittui hopealle vuonna 1956.


title: Kampintori

text: Kampintori () on Fredrikinkadun, Malminkadun ja Malminrinteen rajaama aukio Helsingin Kampin kaupunginosassa.


title: Kampintori

text: Tori on kolmion muotoinen. Sillä sijaitsi Kampin paloasema, joka valmistui vuonna 1893. Se oli koristeellinen tiilirakennus, jonka katolla oli torni ja tornissa kuparinen kello. Rakennus purettiin vuonna 1960. Sen jälkeen aukio oli pysäköintialueena 1990-luvun lopulle, jolloin se kunnostettiin perusteellisesti.


title: Kampintori

text: Aukio kivettiin migmatiitilla ja graniitilla, luonnonkivestä on tehty myös istuskelupenkkejä ja -portaita. Aukiolle on istutettu muutama puu. Kampintori palkittiin kunniamaininnalla Vuoden ympäristörakenne -kilpailussa 1998.


title: Kampintori

text: Kampintorilla on kuvataiteilija Ernst Billgrenin kaksiosainen taideteos, "Kohtauspaikat". Torilla oleva talonmallinen osa on "Suuri kohtauspaikka" ja näkömatkan päässä Malminkadulla oleva osa on nimeltään "Pieni kohtauspaikka". Veistoskokonaisuus on paljastettu 13. marraskuuta 1998.


title: Casimiro López Llorente

text: Casimiro López Llorente (s. 10. marraskuuta 1950 El Burgo de Osma) on espanjalainen roomalaiskatolinen piispa. Hänet vihittiin papiksi Osma-Sorian hiippakuntaan 6. huhtikuuta 1975 ja nimitettiin Zamoran hiippakunnan johtoon 2. helmikuuta 2001. Piispaksi vihkiminen seurasi 25. maaliskuuta. Pääkonsekraattorina toimi Manuel Monteiro de Castro, jota avustivat Antonio María Rouco Varela ja José Delicado Baeza.


title: Casimiro López Llorente

text: López Llorente sai 25. huhtikuuta 2006 nimityksen Segorbe-Castellón de la Planan piispaksi.


title: Jussi Suvanto

text: Jussi Suvanto (s. 31. heinäkuuta 1974) on suomalainen tietokilpailija. Hän on 2000-luvulla käynnistyneissä kansainvälisissä arvokilpailuissa menestyneimpiä suomalaisia ja kuului Bruggessa 2011 Euroopan-mestaruuden voittaneeseen maajoukkueeseen. Henkilökohtaisessa kilpailussa hän on voittanut Suomen-mestaruuden kolme kertaa. Nuorempana hän kilpaili television Suomen Tietoviisas -ohjelmassa ja näyttäytyi pienessä roolissa vuonna 1999 valmistuneessa elokuvassa "Pitkä kuuma kesä". Syksyllä 1995 Suvanto osallistui MTV3:n "Tietopörssi"-ohjelmaan, jonka finaalin hän voitti.


title: Jussi Suvanto

text: Suvanto on kotiratakilpailuna käytävissä MM-kisoissa sijoittunut parhaimmillaan kahdenkymmenen parhaan joukkoon. EM-kisoissa hän on sijoittunut henkilökohtaisessa kilpailussa parhaimmillaan viidenneksi (Oslossa 2008) sekä saavuttanut yhteensä 16 mitalia pääasiassa pari- ja joukkuekilpailuissa. Blackpoolin EM-kisoissa 2007 hän sijoittui parikilpailussa Tero Kalliolevon parina toiseksi sekä maajoukkuekilpailussa jaetulle kolmannelle sijalle. Oslossa 2008 Suvanto saavutti pronssia sekä maajoukkuekilpailussa että Kalliolevon ja kahden virolaisen kanssa seurajoukkueiden kilpailussa. Dordrechtin EM-kilpailuissa 2009 hän saavutti seurajoukkueiden kilpailussa hopeaa samalla kokoonpanolla, jolla joukkue kilpaili vuotta aiemmin. Derbyn EM-kilpailuissa 2010 Suvanto saavutti hopeaa Kalliolevon kanssa parikilpailussa sekä pronssia maajoukkuekilpailussa. Bruggen EM-kilpailuissa 2011 Suomi voitti kaikkien aikojen ensimmäisen maajoukkueiden mestaruutensa. Joukkueeseen kuuluivat Suvannon ja Kalliolevon lisäksi Tuomas Tumi ja Timo Toivonen. Välierässä Suomi voitti neljällä pisteellä Belgian ja loppuottelussa yhdellä pisteellä Norjan. Seurajoukkueiden kilpailussa suomalais-virolainen yhteistyö tuotti pronssia. Tartossa 2012 Suvanto ja Kalliolevo sekä virolaiset Tauno Vahter ja Ove Põder voittivat seurajoukkueiden Euroopan-mestaruuden, minkä lisäksi Suvanto ja Kalliolevo saavuttivat hopeaa parikilpailussa sekä Timo Toivosen ja Ilkka Tiensuun kanssa niin ikään hopeaa maajoukkuekilpailussa. Liverpoolissa 2013 Suvanto ja Kalliolevo saavuttivat parikilpailussa pronssia sekä kahden virolaisen kanssa seurajoukkuekilpailussa hopeaa. Zagrebissa 2017 Suvanto saavutti hopeaa henkilökohtaisessa elokuvavisassa ja seurajoukkuekilpailussa sekä pronssia maajoukkuekilpailussa.


title: Jussi Suvanto

text: Suvanto voitti ensimmäisissä Pohjoismaiden mestaruuskilpailuissa Tallinnassa 2008 mestaruuden parikilpailussa ja joukkuekilpailussa. Vuosien 2010 ja 2012 PM-kisoihin hän ei osallistunut. Oslon PM-kisoissa 2015 hän voitti mestaruuden parikilpailussa ja saavutti pronssia joukkuekilpailussa. Tallinnan PM-kisoissa 2018 hän saavutti pronssia joukkuekilpailussa sekä sijoittui neljänneksi parikilpailussa ja kymmenenneksi henkilökohtaisessa kilpailussa.


title: Jussi Suvanto

text: Suvanto voitti Suomen mestaruuden sekä henkilökohtaisessa kilpailussa että joukkuekilpailussa Tampereella 2008 ja Seinäjoella 2011. Viidennen Suomen-mestaruutensa hän voitti henkilökohtaisessa kilpailussa Tampereella 2012.


title: Heksafluorifosforihappo

text: Heksafluorifosforihappo (HPF) on vahva epäorgaaninen happo. Se on melko pysymätön ja käytetään pääasiassa vesiliuoksena.


title: Heksafluorifosforihappo

text: Heksafluorifosforihappo on vahva happo, joka protolysoituu vesiliuoksessa lähes täydellisesti heksafluorofosfaattianioneiksi ja oksoniumioneiksi. Heksafluorfosforihaposta tunnetaan kiinteä heksahydraatti (HPF·6HO), joka kiteytyy, kun heksafluorifosforihappoliuosta jäähdytetään nopeasti. Pysyvämpi on kuitenkin liuos, jossa yhdistettä on 60–65 massaprosenttia. Kuumenettaessa ja happamissa olosuhteissa liuoksessa tapahtuu hydrolyysiä, jolloin muodostuu vetyfluoridia, difluorifosforihappoa, fluorifosforihappoa ja fosforihappoa. Heksafluorifosforihappoliuokset hyöryävät, koska hydrolyysin tuloksen muodostuu vetyfluoridihuuruja.


title: Heksafluorifosforihappo

text: Heksafluorifosforihappoa voidaan valmistaa fosforipentoksidin ja vetyfluoridin tai fosforipentafluoridin välisellä reaktiolla. Yhdistettä käytetään katalyyttinä tai fluoraavana kemikaalina orgaanisen kemian synteeseissä tai veden fluoraamiseen. Sitä voidaan käyttää myös metallien käsittelyssä, fungisidina sekä heksafluorofosfaattisuolojen valmistuksessa.


title: Maria Sanchez

text: Maria Sanchez (s. 26. marraskuuta 1989 Modesto) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 107 heinäkuussa 2013 ja nelinpelissä sijalla 107 tammikuussa 2014. Hän on voittanut urallaan yhden WTA-turnauksen nelinpelissä.


title: Maria Sanchez

text: Sanchez osallistui WTA-turnauksen karsintoihin kaksinpelissä ensimmäisen kerran Indian Wellsissä vuonna 2011. Yhdysvaltain avointen karsintoihin hän osallistui vuonna 2012 häviten kolmannella karsintakierroksella Kristýna Plíškoválle. Turnauksen nelinpelissä hän pääsi Irina Falconin kanssa toiselle kierrokselle. WTA-turnauksen kaksinpelin pääsarjassa Sanchez pelasi ensimmäisen kerran Quebecissä voitettuaan kaikki karsintaottelunsa. Pääsarjan ensimmäisellä kierroksella hän hävisi Lucie Hradeckálle.


title: Leyanet González

text: Leyanet González Calero (s. 30. syyskuuta 1978 Sancti Spíritus) on kuubalainen entinen telinevoimistelija. Hänen seuransa oli Escuela Nacional.


title: Leyanet González

text: González sijoittui hypyssä seitsemänneksi MM-kisoissa 2003 ja voitti samana vuonna Pan-Amerikan kisat kyseisessä lajissa. Hän sijoittui MM-kilpailuissa moniottelun 18:ksi. González osallistui Ateenan olympialaisissa 2004 viiteen eri lajiin, joista parhaan sijoituksensa hän sai hypyssä, jossa hän oli 20.


title: Leyanet González

text: González on naimisissa voimistelija Eric Lópezin kanssa. Parilla on vuonna 2000 syntynyt poika.


Helsingistä maailman toiselle puolen – Parhaat 2007–2012 on Haloo Helsinki! -yhtyeen ensimmäinen kokoelma, joka julkaistiin 9. marraskuuta 2012.


title: Helsingistä maailman toiselle puolen – Parhaat 2007–2012

text: Kokoelma sisältää kaikki yhtyeen kolmen ensimmäisen albumin singlet sekä kolme ensimmäistä kertaa CD:llä julkaistavaa raitaa. "Totuus ja valhe" ja "Entisessä elämässä" on julkaistu aikaisemmin yhtyeen "III"-albumin digitaalisilla versioilla. "Maailman toisella puolen (2012 Acoustic String Mix)" on puolestaan julkaistu erillisellä digitaalisella julkaisulla tammikuussa 2012.


text: Albumi debytoi Suomen virallisen listan sijalla 49.


title: Andrei Sannikau

text: Andrei Alehavitš Sannikau ( (latinalainen), "Andrej Aliehavič Sanynikaŭ", , s. 8. maaliskuuta 1954 Minsk, Valko-Venäjän SNT, Neuvostoliitto) on valkovenäläinen, esimerkiksi aseriisunnan parissa toiminut entinen diplomaatti, joka saavutti ennen eroaan suurlähettilään ja varaministerin aseman.


title: Andrei Sannikau

text: Vuonna 1996, päivää ennen presidentti Lukašenkan järjestämää kansanäänestystä, hän kuitenkin erosi Valko-Venäjän ulkoministeriön palvelusta. Hän on sittemmin ollut perustamassa ihmisoikeusjärjestö Charter '97:ta ja toimi tämän puheenjohtajana. Hän on ollut muutenkin maan näkyvimpiä oppositiopoliitikkoja ja on esimerkiksi arvostellut kansanäänestyksiä ja vaaleja vilpillisyydestä.


title: Andrei Sannikau

text: Hänelle myönnettiin Bruno Kreisky -palkinto vuonna 2005.


title: Andrei Sannikau

text: Sannikau oli ehdokkaana Valko-Venäjän joulukuun 2010 presidentinvaaleissa, mutta pidätettiin hyvin väkivaltaisesti useiden muiden presidenttiehdokkaiden tapaan presidentinvaalien rehellisyyttä kritisoineen mielenosoituksen yhteydessä. Sannikau on naimisissa Novaja Gazetan toimittaja Irina Khalipin kanssa. Myös hänen toimittajavaimonsa pidätettiin saman mielenosoituksen seurauksena. Seuraavana keväänä Sannikau tuomittiin viiden vuoden vankeusrangaistukseen mellakaksi väitetyn mielenosoituksen järjestämisestä. Myös toimittajavaimolle tuomittiin vankeusrangaistus mielenosoitukseen osallistumisesta, mutta tätä rangaistusta lykättiin kahdella vuodella. Joulukuussa 2012 Iso-Britannia myönsi poliittisen turvapaikan Sannikaulle.


title: Erick López (telinevoimistelija)

text: Erick López Ríos (29. joulukuuta 1972 Havanna) on kuubalainen entinen telinevoimistelija. Hänen seuransa oli Cerro Pelado.


title: Erick López (telinevoimistelija)

text: López osallistui olympialaisiin kahdesti, vuosina 2000 ja 2004. Hän oli Sydneyssä 2000 moniottelun 17:s ja sai parhaan lajikohtaisen sijoituksensa renkailta, joilla hän oli yhdeksänneksi etevin. López sijoittui nojapuilla viidenneksitoista Ateenan olympiakisoissa 2004, joissa hän oli kokonaiskilpailun 20.


title: Erick López (telinevoimistelija)

text: López on naimisissa telinevoimistelija Leyanet Gonzálezin kanssa. Parilla on vuonna 2000 syntynyt poika.


title: Tulipatsas Marjatanmäellä

text: Tulipatsas Marjatanmäellä – Kunnianosoitus Katri Valalle on Katri Valan (1901-1944) runoihin, pakinoihin ja lehtileikkeisiin perustuva runo- ja lauluilta, jonka ensiesitys oli Valan 80-vuotisjuhlissa 11.9.1981. Otsikko perustuu Olavi Paavolaisen kirjoittamaan muistojulkaisuun "”Tulipatsas”" ja Helsingin Sörnäisissä sijaitsevaan Katri Valan puistoon, missä Marjatanmäellä lepää runoilijan uurna . Runo- ja lauluillan käsikirjoitti Matti Rossi, musiikin sävelsi ja johti Marjatta Meritähti ja ohjasi Anneli Ollikainen. Esiintyjät olivat Liisi Tandefeldt (Katri Vala), Eeva Eloranta, Kristiina Halkola, Monna Kamu, Anna-Riitta Minkkinen ja Marja Packalén. Myöhemmin Televisioteatteri ja taltioivat yhteistyössä tämän runo- ja lauluillan työpaikkatilaisuutena Arabian tehtaalla Helsingissä. Tv-ohjelman ensiesitys oli Yle TV1:ssä 19.1.1983. Tv-ohjauksesta vastasi Erkki Pohjanheimo.


title: Talviolympialaisten mitalitaulukko

text: Talviolympialaisia on pidetty vuodesta 1924 lähtien ja vuoden 2014 talviolympialaiset olivat kaikkiaan 22. talviolympialaiset.


title: Talviolympialaisten mitalitaulukko

text: Kansainvälinen olympiakomitea ei julkaise virallisia mitalitaulukkoja, vaan alla oleva taulukko on koottu yhdistämällä yksittäisten talviolympialaisten tiedot.


title: Moscow Raceway

text: Moscow Raceway on Venäjällä sijaitseva moottorirata, joka avattiin 13. heinäkuuta 2012. Radan on suunnitellut saksalainen arkkitehti Hermann Tilke. Radalla ajoivat ensimmäistä kertaa World Series by Renault -sarjan luokat. Sen jälkeen on ajettu muun muassa Superbike, FIA GT Championship ja Venäjän vakiuoautoluokkien kilpailuja. Vuonna 2013 ajetaan myös DTM:n ja World Touring Car Championship -sarjan kilpailut.


title: Lentopallon miesten SM-sarjakausi 1981–1982

text: Lentopallon miesten mestaruussarjassa kaudella 1981–1982 pelattiin kymmenen joukkueen kaksinkertainen sarja, jonka jälkeen kuusi parasta jatkoi mestaruuskamppailua kaksinkertaisessa jatkosarjassa ja lopuksi neljän parhaan pudotuspelein. Neljä heikointa jatkoi alemmassa jatkosarjassa. Mestaruuden voitti Loimu-79 Turusta.


text: Kokkolan Tiikerit ja Porin Pyrintö putosivat sarjasta. Sarjaan nousivat Karhulan Veikot ja Hesa.


title: Dust Racing 2D

text: Dust Racing 2D (dustrac) on suomalaisen Jussi Lindin kehittämä avoimen lähdekoodin ajopeli. Lähdekoodi on julkaistu GNU GPLv3-lisensoituna. Dust Racing 2D perustuu Qt-ohjelmistoalustaan ja OpenGL-grafiikkakirjastoon. Lähdekoodi on kokonaisuudessaan ladattavissa internetistä ja peli on mahdollista portata usealle eri käyttöjärjestelmälle. Pelin ensimmäinen kehitysversio julkaistiin vuonna 2012.


title: Dust Racing 2D

text: Ylhäältä kuvatussa pelissä ideana on ajaa pikkuautolla yhtätoista haastavaa tietokonepelaajaa vastaan erilaisilla radoilla. Sijoittuminen kuuden parhaan joukkoon avaa pelaajalle uuden radan. Radoista näkyy ruudulla vain pieni osa kerrallaan ja näkymä vierii pelaajan auton mukana eteenpäin. Peliä voi pelata myös kaksinpelinä, jolloin ruutu on jaettu kahteen osaan. "Dust Racingiin" on mahdollista tehdä omia ratoja mukana tulevalla Qt-pohjaisella rataeditorilla.


title: Dust Racing 2D

text: "Dust Racingin" innoittajina ovat toimineet "Super Cars" ja "Slicks ’n Slide".


title: Edgardo Mortara

text: Edgardo Levi Mortara (27. elokuuta 1851 Bologna, Kirkkovaltio – 11. maaliskuuta 1940 Liège, Belgia) oli italialainen poika, joka joutui kansainvälisen kiistan keskipisteeksi, kun Kirkkovaltion viranomaiset veivät hänet juutalaisilta vanhemmiltaan kasvattaakseen hänet katoliseksi. Mortara syntyi ja kasvoi kuusivuotiaaksi saakka juutalaisessa perheessä. Vuonna 1858 kirkon viranomaiset kaappasivat hänet hänen vanhemmiltaan saatuaan tietää, että perheen palvelija oli antanut hänelle katolisen hätäkasteen hänen ollessaan vauvana vakavasti sairas. Perusteena kaappaukselle oli, että Kirkkovaltion lakien mukaan ei-katoliset eivät saaneet kasvattaa katolista lasta. Paavi Pius IX adoptoi Mortaran, joka kasvatettiin katolisten oppien mukaisesti.


title: Zoolook

text: Zoolook on Jean Michel Jarren vuonna 1984 ilmestynyt studioalbumi. Siinä käytetään digitaalista äänitystekniikkaa ja samplaamista. Suurin osa musiikista muodostuu 25:llä eri kielellä puhutusta tai lauletusta aineistosta ja syntetisaattoreilla ja perinteisillä instrumenteilla tehdystä musiikista.


title: Zoolook

text: Osa albumilla olevasta materiaalista on edellisellä albumilla "Music for Supermarkets" ilmestynyttä uudelleenäänitettynä. Raita "Moon Machine" äänitettiin levyä varten, mutta jätettiin pois; se ilmestyi "Keyboard Magazinessa" maaliskuun 1986 numeron liitteenä flexilevynä. 12" "Fourth Rendez-Vous" (1986) ja myöhemmin vielä "Images"–kokoelmalevyllä (1991).


title: Zoolook

text: "Zoolook" on ensimmäisiä CD-levyjä "DDD"-merkinnällä: Digitaallisesti nauhoitettu, editoitu ja masteroitu.


title: Tears of Steel

text: Tears of Steel on Ian Hubertin kirjoittama ja ohjaama alankomaalainen lyhyt tieteiselokuva. Elokuva julkaistiin 26. syyskuuta 2012.


title: Tears of Steel

text: "Tears of Steel" jatkaa Blender Foundationin "avoimien elokuvien" sarjaa, jonka edelliset osat ovat "Elephants Dream", "Big Buck Bunny" ja "Sintel". Elokuva on julkaistu Creative Commons "Nimi mainittava" -lisenssin alla. Elokuva on tuotettu avoimen lähdekoodin ohjelmistojen avulla. Se julkaistiin myös YouTubessa.


title: Tears of Steel

text: Aikaisemmista Blender Foundation -lyhytelokuvista poiketen "Tears of Steel" ei pohjaudu kokonaan tietokonegrafiikkaan, vaan siinä on yhdistetty Blender-tehosteita näyttelyyn. Tarkoituksena oli kehittää Blenderin kompositointi-, värimääritys-, rotoskooppaus- ja kameraseurantaominaisuuksia. Nämä uudet ominaisuudet sisältyvät Blenderin versioon 2.64.


title: Tears of Steel

text: Pahantahtoiset robotit ovat vallanneet maailman. Amsterdamissa joukko sotilaita ja tiedemiehiä pyrkii toistamaan tietokonesimulaatiossa tapahtuman, joka käynnisti nämä hyökkäykset 40 vuotta aikaisemmin: Thom loukkasi robotikkotyttöystäväänsä Celiaa. Thom on edelleen elossa, ja Celian aivot, jotka ohjaavat robotteja, on liitetty tietokoneeseen; tiedemiehet pyrkivät keksimään jonkin keinon saada Celia lopettamaan robottisota.


title: Maakauppa

text: Maakauppa, jolla tarkoitettiin kaupankäyntiä maaseudulla, oli Suomessa kiellettyä vuoteen 1842 asti. Kaikki kaupankäynti tahdottiin keskittää kaupunkeihin ja rajoittaa maaseudulla järjestettyihin markkinoihin.


title: Maakauppa

text: Ensimmäinen maakauppaa koskenut tunnettu laki oli Maunu Eerikinpojan vuoden 1350 tienoilla vahvistama kaupunkilain VIII luku. Laissa määrättiin rangaistus sille, joka tavattiin harjoittamassa luvatonta kauppaa maaseudulla. Tavaroita ei saanut ostaa maaseudulta jälleenmyyntiä varten, mutta omaan käyttöön ostaminen sallittiin.


title: Maakauppa

text: Kristoffer-kuninkaan maanlaissa vuonna 1442 annettiin yksityiskohtaisemmat määräykset maakaupasta. Kiellettyä oli "kotikauppa", jolla tarkoitettiin kauppatavaroiden myymistä kodista, sekä "kulkukauppa", jota harjoitettiin kiertämällä kylästä toiseen. Laki kielsi myös "ostokaupan" eli kauppiailta oli kielletty talonpoikien tuotteiden ostaminen maaseudulla. Maakauppana ei pidetty maalaisten keskinäisiä kauppoja, jos tuotteet tulivat omiksi tarpeiksi ja jos ne olivat maalaisten itse tuottamia tai valmistamia.


title: Maakauppa

text: Kustaa Vaasan tavoitteena oli kaupan keskittäminen kansalliselle pohjalle. Ensin hän kukisti tanskalaisten avulla lyypekkiläiset hansakauppiaat, ja sitten hän pyrki valistamaan kauppiaita tekemään tuottavampaa kauppaa ulkomaalaisten kanssa ja vaati kotimaan kaupan hintojen pitämistä mahdollisimman alhaisina. Kauppa piti keskittää kaupunkeihin, jotta pystyttäisiin kilpailemaan kauppaan hyvin perehtyneiden ulkomaalaisten kanssa. Maakaupan koettiin osaltaan estävän kaupunkien menestymistä.


title: Maakauppa

text: Kaakkois-Suomessa luvaton maakauppa oli levinnyt laajalti: kapakoitsijat, papit ja nimismiehet myivät aunukselaisille ja venäläisille kulkukauppiaille viljaa, turkiksia ja hevosia. Tämän vuoksi Kustaa Vaasa antoi vuonna 1542 Viipurin porvareille erioikeudet ottaa salakauppiailta heidän tavaransa pois. Kauppaa ei saanut tehdä muualla kuin Viipurissa. Ainoastaan markkinat sai järjestää markkinapaikoilla neljä kertaa vuodessa.


title: Maakauppa

text: Maaliskuussa 1772 asetettiin komitea tutkimaan maatalouden tilaa. Se piti tarpeellisena lieventää viljakauppaa rajoittavia määräyksiä. Viljakauppa vapautettiin Suomessa vuonna 22. maaliskuuta 1775 kuningas Kustaa III:n asetuksella. Tämän jälkeen oli luvallista ostaa, varastoida ja myydä kaikenlaista viljaa, viljatuotteita ja perunoita vapaasti.


title: Maakauppa

text: Suomen kenraalikuvernööri Menšikov teki senaatille aloitteen maakaupan vapauttamiseksi. Keisari Nikolai I teki asiasta päätöksen, jonka johdosta maakauppa vapautettiin 6. lokakuuta 1842. Maakauppaa kuitenkin rasittivat tämän jälkeenkin useat rajoitukset, kuten siirtomaatuotteiden, kankaiden ja nautintoaineiden myyntikielto, joita maalaiset saivat hankkia markkinoilta tai kaupungeista. Kauppapuotien perustamista ei sallittu.


title: Maakauppa

text: Aleksanteri II pyrki kehittämään valtakunnan taloutta ja antoi tätä koskevan ohjelman Suomen senaatille 1856. Senaatin tehtäväksi jäi laatia ohjelman mukaan ehdotus kaupan ja teollisuuden edistämiseksi maassa. Senaatin talousosasto käsitteli ehdotusta, jonka tuloksena päätettiin antaa lupa kauppapuotien perustamiseksi maaseudulle. Tämä esitys annettiin Aleksanteri II:lle, joka hyväksyi sen. Senaatti julkaisi asetuksen 19. joulukuuta 1859.


title: Maakauppa

text: Kauppiasta, joka harjoitti (vuodesta 1842 luvalliseksi tullutta) kauppaa maaseudulla, kutsuttiin maakauppiaaksi. Tunnetuimpia heistä olivat kurulainen Antti Toikkonen, Hiitolan Juho Pösö, Pielaveden Petter Lyytikäinen sekä jalasjärvinen kansanedustaja ja maakauppias Salomon Hongisto, jonka kauppa on edelleen nähtävänä alkuperäisessä asussaan Jalasjärven museon alueella. Salomon Hongisto teki maakauppaa lähes 80 vuotta.


title: Säästökuoppa

text: Säästökuoppa on pohjoissuomalainen halpakauppaketju, jolla on kolme myymälää. Ketjun asiakaslupaus on "Valtavat valikoimat - halvat hinnat". Liikevaihto on noin 13 miljoonaa euroa.


title: Säästökuoppa

text: Joulukuussa 2018 uutisoitiin Tokmannin ostaneen Lapista neljä myymälää, joihin kuuluu Sodankylässä sijaitseva Säästökuopan myymälä. Vuonna 2005 Tokmanni on hankkinut omistukseensa Oulussa ja Keminmaassa toimineen Säästökuoppa Oy:n liiketoiminnan.


title: Säästökuoppa

text: Säästökuoppa-tavarataloja on kolme.


title: Christian Finnegan

text: Fletcher Christian Finnegan (s. 1973) on yhdysvaltalainen näyttelijä ja koomikko.


title: Australia talviolympialaisissa 2010

text: Australia osallistui Vancouverin talviolympialaisiin 2010 40 urheilijan joukkueella. Australian lippua avajaisissa kantoi Torah Bright ja päättäjäisissä Lydia Lassila.


title: Viskoosa (yhtiö)

text: Viskoosa Oy oli Ouluun Mustasaareen Hietasaaren kaupunginosaan toisen maailmansodan jälkeen suunniteltu keinokuitutehdas.


title: Viskoosa (yhtiö)

text: Viskoosa Oy oli suomalaisten ja neuvostoliittolaisten perustama yhteisyritys, jonka rakentamiseen oli tarkoitus käyttää Neuvostoliiton saksalaisilta haltuunsa ottamia varoja. Pääasiassa sulfiittiselluloosaa raaka-aineena käyttävä teollisuuslaitos olisi tehnyt viskoosia ja muita keinokuituihin liittyviä tuotteita. Tehtaan arvioitiin tuottavan aluksi noin 1 400–2 000 tonnia ja myöhemmin jopa 4 000–6 000 tonnia viskoosia. Työntekijöitä arvioitiin tarvittavan 1400–1500, pääasiassa naisia. Yrityksen hallituksen puheenjohtaja oli Neuvostoliitosta ja varapuheenjohtaja Suomesta. Toimitusjohtajana toimi Ilmari Harki


title: Viskoosa (yhtiö)

text: Oulun kaupungin edustajana neuvotteluissa toimi Oulun kaupunginjohtaja Eino J. Leino. Kaupunginvaltuusto hyväksyi alustavan sopimuksen tehtaan ja sen työntekijöiden asuinalueen rakentamisesta Mustasaareen 17. elokuuta 1948. Tehdas oli tarkoitus rakentaa nykyisten Hietasaarentien ja Holstinsalmentien risteykseen, ja työntekijöiden asuinalue tehdasalueen jatkoksi nykyisen leirintäalueen paikkeille. Oulun etuna pidettiin energian saatavuutta, kuljetusyhteyksiä ja mahdollisuutta laskea jätevedet mereen. Sopimuksen mukaan yhtiön tuli aloittaa rakentaminen vuoden 1948 loppuun mennessä ja tuotanto vuoden 1952 loppuun mennessä.


title: Viskoosa (yhtiö)

text: Viskoosan oli tarkoitus tehdä lopullinen päätös tehtaan rakentamisesta yhtiökokouksessa lokakuussa 1948. Syyskuun lopulla syysmyrsky nosti meriveden Oulussa tavallista korkeammalle ja vesi tulvi Mustasaareen, jossa Viskoosan työntekijöitä oli töissä. Myrskyn jälkeen apulaistoimitusjohtaja Pirasozkow kävi tutustumassa alueeseen valmistellakseen rakennustöiden aloittamista, mutta rakennustyöt keskeytettiin ja lopulta koko tehdashanke raukesi ja se haudattiin vähin äänin. Syitä tehdashankkeen raukeamiseen ei tiedetä, mutta ainakin Hietasaaren asukkaiden mielestä syysmyrsky aiheutti hankkeen kaatumisen.


title: Uimahypyt kesäolympialaisissa 2008 – miesten 10 metrin kerroksen parihypyt

text: Miesten 10 metrin kerroksen parihypyt kilpailtiin 11. elokuuta Pekingin kansallisessa vesiurheilukeskuksessa. Joukkueita oli yhteensä kahdeksan.


text: Joukkueet hyppäsivät kukin kuusi hyppyä.


title: Axel Orrström

text: Axel Orrström (s. 13. huhtikuuta 1986 Helsinki) on entinen suomalainen jalkapalloilija.


title: Axel Orrström

text: Axel Orrström pelasi juniorivuotensa Itä-Hakkilan Kilvassa, Helsingin Jalkapalloklubissa, Vantaan Jalkapalloseurassa sekä FC Jokereissa. Hän debytoi Veikkausliigassa kaudella 2003 Jokerien riveissä. Kaudet 2005–2007 Orrström edusti Ykkösessä palannutta helsinkiläistä Atlantis FC:tä.


title: Axel Orrström

text: Tammikuussa 2008 Axel Orrström siirtyi Skotlannin neljännellä sarjatasolla pelanneeseen Dumbarton FC:hen. Sen jälkeen siirtyi Ykkösessä pelanneeseen AC Oulun joukkueeseen, jossa hän pelasi yhden kauden. Kausi oli Orrströmille menetyksellinen. Hänet palkittiin AC Oulun kauden parhaana pelaajana. Hän teki jatkosopimuksen syksyllä 2008 kahdeksi vuodeksi, mutta AC Oulun taloudelliset epäselvyydet saivat hänet lopettamaan aktiiviuransa jalkapalloilijana.


title: Axel Orrström

text: Syksyllä 2008 Orrström palasi pääkaupunkiseudulle ja siirtyi valmennustehtäviin. Peliuraansa hän jatkoi alemmalla sarjatasolla.


title: Natriumpolyakrylaatti

text: Natriumpolyakrylaatti on kuluttajatuotteissa runsaasti käytetty polymeeri, jonka kemiallinen kaava on [-CH-CH(COONa)-] ja CAS-numero 9003-04-7. Se pystyy imemään 200-300-kertaisesti oman massansa verran vettä. Akrylaattipolymeerejä pidetään yleensä negatiivisesti varautuneina. Teollisuudessa natriumilla neutraloitu yhdiste on yleisimmin käytössä, mutta myös kalium-, litium- ja ammoniumsuoloja käytetään.


title: Natriumpolyakrylaatti

text: Akrylaatteja ja akryylikemiaa käytetään runsaasti teollisuudessa, muun muassa


title: Chillaa

text: Chillaa on Robinin toinen albumi, joka julkaistiin 5. lokakuuta 2012. Albumin ensimmäinen single "Puuttuva palanen" julkaistiin 12. syyskuuta 2012. Kappaleella vieralee rap-artisti Brädi. Albumi nousi heti ilmestyttyään Suomen virallisen albumilistan ensimmäiselle sijalle. Albumin toinen single "Luupilla mun korvissa" julkaistiin 9. marraskuuta 2012, ja kolmas "Haluan sun palaavan" 1. maaliskuuta 2013.


title: Jääpallon SM-kilpailu 1930

text: Jääpallon vuoden 1930 SM-kilpailuun ilmoittautui ennätykselliset 19 joukkuetta. Talvi oli kuitenkin erittäin lauha, eikä helmikuun alussa ollut pelattu vielä yhtäkään ottelua, joten Palloliiton oli pakko lyhentää kilpailua ja rajoittaa osallistuvien joukkueiden määrää: TaPa, MP, SaPKo, WU, OPS, KuPS ja Drott jätettiin kilpailuista pois.


title: Jääpallon SM-kilpailu 1930

text: Kilpailu alkoi vasta helmikuun 9. päivä Lappeenrannassa LUM:n ja Susien välisellä ottelulla. Ottelussa oltiin lähellä suuryllätystä LUM:n johtaessa jo 4–0, mutta Sudet kiri 4–5-voittoon. Sudet voitti puolivälieräottelussaan Turussa TPS:n ja välierässä paikalliskilpailijansa ViPS:n. Toinen finaaliin selvinnyt joukkue oli Kiffen, joka päihitti HPS:n ja HIFK:n.


title: Jääpallon SM-kilpailu 1930

text: Susien ja Kiffenin välinen loppuottelu piti pelata Helsingissä 3. maaliskuuta, mutta kenttä oli pelikelvoton. Palloliitto päätti 7. maaliskuuta, että ottelu pelataan Viipurin Salakkalahdella kahden päivän kuluttua. Ottelun varsinainen peliaika päättyi 2–2, ja mestaruus ratkaistiin ensimmäistä kertaa jatkoajalla. Sudet onnistui jatkoajalla kahdesti ja voitti mestaruuden tuloksella 4–2.


title: Jääpallon SM-kilpailu 1930

text:
9.maaliskuuta 1930 Viipuri
Susien mestarijoukkue: Heikki Anttonen, Arvo Närvänen, Jussi Pelli, Heikki Lund, Tuovi Koskinen, Yrjö Leppänen, Aarne Hahl, Eero Sorvali, Valter Lund, Mauno Sirén, Niilo Jantunen.


title: Uimahypyt kesäolympialaisissa 2008 – naisten 10 metrin kerroksen parihypyt

text: Naisten 10 metrin kerroksen parihypyt kilpailtiin 12. elokuuta Pekingin kansallisessa vesiurheilukeskuksessa. Joukkueita oli yhteensä kahdeksan.


text: Joukkueet hyppäsivät kukin viisi hyppyä.


Maastojuoksun Suomen-mestaruuskilpailut 1980 käytiin 10. toukokuuta Hämeenlinnassa.


title: Pohjois-Korea kesäolympialaisissa 2012

text: Pohjois-Korea osallistui Lontoon kesäolympialaisiin 2012 51 urheilijan voimin. Pohjois-Korean lippua avajaisissa kantoi kestävyysjuoksija Pak Song-chol ja päättäjäisissä Ri Jong-myong.


title: Tammerkoski-klassillinen koulu

text: Tammerkoski-Klassillinen koulu oli vuonna 2012 perustettu perusopetuksen vuosiluokat 7-9 sisältävä koulu. Se syntyi Tammerkosken koulun ja klassillisen koulun yhdistyessä. Se tarjosi mahdollisuudet kuvataide- ja latinapainotuksiin. Koulu yhdistyi vuonna 2013 Johanneksen koulun kanssa Juhannuskylän kouluksi.


title: Jalkapallon suomenmestaruuskilpailut 1916

text: Vuonna 1916 Suomen jalkapallomestaruuden voitti Kronohagens IF. Mestaruus oli joukkueen kolmas peräkkäinen. Kilpailuihin ottivat osaa VBJS, Reipas ja Ponteva Viipurista, Åbo IFK, ja Riento Turusta sekä HIFK, HJK, KIF, Veikot ja Kaleva Helsingistä. Toisessa välieräottelussa WBJS protestoi erotuomarin tuomioita ja tämä ajoi useita viipurilaispelaajia kentältä. ÅIFK teki peräti kuusi maalia rangaistuspotkuista. Epäurheilijamaisen käytöksen takia VBJS:n joukkue julistettiin kilpailukelvottomaksi pelikaudeksi 1917.


title: Jalkapallon suomenmestaruuskilpailut 1920

text: Jalkapallon SM-kilpailu järjestettiin kahdettatoista kertaa vuonna 1920. Mestaruuden voitti Turun IFK.


text: Maalivahti: Yngve Stormbom, Puolustajat: Bruno Kling, Ivar Grannas, Tukimiehet: Erik Knutsson, Charles Stormbom, Martin Jansson, Hyökkääjät: Paul Kulves, Torsten Österlund, Einar Grannas, Östen Wikman, Adolf Höglander.


title: Boussad Houche

text: Boussad Houche (s. 5. huhtikuuta 1978 Revin) on ranskalainen jalkapalloilija.


title: Boussad Houche

text: Houche aloitti uransa Belgian ja Ranskan amatöörijoukkueissa, kunnes siirtyi kaudella 2002 Stade de Reimsiin, jossa hän pelasi ensimmäisen kauden reservijoukkueessa. Kaudella 2003 hän esiintyi seuran ykkösjoukkueessa, joka pelasi Ranskan kolmannella sarjatasolla niin sanotussa Championnat National -liigassa. Hän pelasi kaikkiaan kahdeksassa ottelussa. Seura nousi kyseisellä kaudella Ranskan toiselle sarjatasolle, Ligue 2:hun. Tässä sarjassa kaudella 2004–2005 Houche pelasi Reimsin joukkueessa kaikkiaan 21 ottelussa.


title: Boussad Houche

text: Kesällä 2005 Houche siirtyi kyproslaiseen APEP Pitsiliaan, josta hän palasi belgialaiseen Couvin-Marienbourgiin.